qundao/data-zh-poetry huggingface dataset:
宿螺山庵
作者：李时勉
朝代：明

庵屋幽僻静无哗，十里青山一径斜。旧引泉流长绕涧，新移茶树正开花。荒田草合多寒雀，旷野林稀少暮鸦。日夕相看谁是伴，清风明月与烟霞。
寄吴侍郎侍郎尝许龙尾砚故诗及之
作者：李时勉
朝代：明
体裁：七言律诗

飒风萧瑟别江干，蓟北停车及早寒。把笔常怀龙尾砚，逢人先寄鹿皮冠。右军只儗临池试，司寇偏宜退食看。自是文园多病客，可能相遣老怀宽。
寄恒逊广文
作者：李时勉
朝代：明

久别相思见面难，今来不得尽交欢。九年桃李湘阴满，十月风霜蓟北寒。愁思不随云影散，好怀应与酒杯宽。孤根傥有回春意，好待花开共我看。
寄惯穷老人还乡
作者：李时勉
朝代：明

塞门迢递雁门开，疋马萧萧入楚来。从此云萝成隐逸，不妨水竹久徘徊。归田剩有閒居赋，观国惭无济世才。自是因君怀旧隐，望乡频上凤凰台。
小瀛洲为抑庵少宰赋
作者：李时勉
朝代：明
体裁：古风

甲第既宏厂，斋居爱幽偏。徘徊梁栋间，宛在蓬壶山。苍松隐崖岫，白日霏云烟。皓鹤天边来，灵飙波上旋。偓佺羡门子，羽盖何翩翩！我欲往从之，愧无淩风翰。一水邈难即，引领增慨然。
山家春晓
作者：李时勉
朝代：明

日高照见松窗里，照人春眠犹未起。家僮洒扫及中堂，唤起客来供盥洗。披衣随步小窗外，杨柳依微莺细语。皆言昨夜风雨恶，绿树披离花满地。老父庭前扫落花，扫开春径莫教遮。怕有客来寻旧术，不妨竹里引轻车。
山居病中即事
作者：李时勉
朝代：明

山居少田种，江上旋开荒。有病多收药，无医只检方。雨馀千嶂净，春暖百花香。游览无筋力，沉吟自可伤。
山水图为王给事理题
作者：李时勉
朝代：明

青山江上起，江深欲无路。微茫岛屿间，亦有人家住。日夕西风来，乱捲庭前树。江水皆起立，溪云不能驻。小桥架空凿，尽日无人度。惟有江上山，万古吹不去。
岩岩亭送陈参政归山东
作者：李时勉
朝代：明
体裁：古风

岱宗磅礡不可拟，翠色横秋几千里。峭石巉岩倚天外，孤亭屹立当山趾。亭前芳草没路岐，古砌荒凉苔藓滋。幽花拂槛无人采，独鸟时鸣听者稀。晨露浴日千峰紫，一杯遥见沧溟水。升元观里晓钟闻，岱岳祠前白云起。圣贤大道谁不由，乾坤阖辟同周流。泰山气象难为喻，谁遣名亭独此留。君去薇垣有闲日，随处登临访遗迹。想得凭栏一望馀，怀古悠然兴何极。
庐山
作者：李时勉
朝代：明
体裁：七言律诗

匡庐高起郁嶙峋，翠拥连峰倚断云。天阔秋阴千里合，风清林籁半空闻。松岩过雨泉声出，仙掌飞霞树色分。终古名山留胜概，几回临眺到斜曛。
张百户惠李
作者：李时勉
朝代：明

惠来仙李好，礧砢出冰盘。瑩洁虬珠润，赪红玛瑙寒。自应同石髓，谁复羡龙肝。若遂王戎意，如今那得看。
张百户惠李
作者：李时勉
朝代：明
体裁：五言律诗

惠来仙李好，礧砢出冰盘。莹洁虬珠润，赪红玛瑙寒。自应同石髓，谁复羡龙肝。若遂王戎意，如今那得看。
彭副使琉约过访候久不至
作者：李时勉
朝代：明

知有相过处，终朝不见来。几回闻犬吠，数起把门开。翘首瞻车盖，专心拂酒杯。徘徊日又夕，客思苦难裁。
彭疏敬至京不得相见作此遗之
作者：李时勉
朝代：明

郎官远去牧南邦，倏忽还京使我伤。旅馆盍簪劳梦想，圜门离思益愁肠。春临花县先栽树，寒到金台未降霜。咫尺丰姿瀛海隔，苦心不寐夜偏长。
彭蠡湖
作者：李时勉
朝代：明
体裁：七言律诗

一水遥涵万古秋，微茫何处觅芳洲。西连吴楚三江汇，东到沧溟万里流。仙岛凌空沙上出，晴霞分彩日边浮。知君独得乘槎路，不向烟波倚棹讴。
征妇怨
作者：李时勉
朝代：明

前年征塞北，今岁戍边西。几度占归信，空惊乌鹊啼。独夜登楼望，如闻笳吹声。月明沙塞远，何处是君营。庭前相送处，绿树叶皆飞。借问南来雁，秋深夫可归。
征妇怨·其一
作者：李时勉
朝代：明

前年征塞北，今岁戍边西。几度占归信，空惊乌鹊啼。
征妇怨·其三
作者：李时勉
朝代：明

庭前相送处，绿树叶皆飞。借问南来雁，秋深夫可归。
征妇怨·其二
作者：李时勉
朝代：明

独夜登楼望，如闻笳吹声。月明沙塞远，何处是君营。
志喜诗为南康守林士敏赋
作者：李时勉
朝代：明
体裁：古风

四海际开运，圣明日清穆。台鼎列硕彦，外治资明牧。自非龚黄俦，空怀苍生毒。伊人抱奇才，一麾守南服。抚字忘勤劳，德礼反淳朴。雨露晓已濡，怨恣去何速。持诚销金石，修文弭灾酷。果然惬所祈，亦以谐素欲。翔鸾集官署，蝗销秀嘉谷。岂伊感化工，信乃徵明淑。清芬播以遥，循良邈方续。愧兹樗散材，敢讽弦歌曲。
怀旧
作者：李时勉
朝代：明

桥头流水漾清漪，怀旧伤心泪自垂。无地可为埋骨处，平生交谊竟何为。
怀来
作者：李时勉
朝代：明

独立怀来羽树间，淩秋一望意偏閒。平原旷衍迷千里，古戍逶迤抱两山。近郭云连青嶂路，傍河人住绿杨湾。如今扈跸勤征伐，奏凯还从此处还。
感兴偶成
作者：李时勉
朝代：明

过雨晴峰正好看，又惊云雾罩江干。冰壶惨淡清秋月，松径阴生白雪寒。江净浅流堪濯锦，竹深弃箨可裁冠。何人识得缑山路，愿学吹箫驾紫鸾。
挽倪郎中维哲
作者：李时勉
朝代：明
体裁：古风

故人忽遗荣，往迹不可求。暑雨洒高柳，飒然凉如秋。飞鸟为我悲，停云为我愁。行道亦悽恻，情谊况绸缪。感怆念畴昔，泪下焉能收。
挽莆田方处士
作者：李时勉
朝代：明
体裁：七言律诗

栖迟林壑乐幽閒，三径萧疏翠竹间。石磴穿云朝采药，松窗过雨午看山。还疑落日携琴去，不见沧江罢钓还。何处更寻陶处士，空留五柳闭柴关。
挽谢处士颜良
作者：李时勉
朝代：明

幽隐孤城外，园林二水间。门前数竿竹，屋后万重山。座隔红尘远，心同白日閒。只今那可见，烟树暗柴关。
摘瓜辞
作者：李时勉
朝代：明

辛苦黄台下，秋风瓜蔓多。不堪回首望，落日独悲歌。
新梢捧日
作者：李时勉
朝代：明

密叶新梢长结阴，亭亭直节出平林。谁言解箨初成竹，便有云霄捧日心。
旱
作者：李时勉
朝代：明

孟夏久不雨，赤日赫高丘。沟浍无蓄水，江浦无深流。山田禾未插，农老剧增愁。扫地设雩祭，望云坐田头。霖雨不可得，密云终日浮。顾此重悽伤，俛仰亦何求。天瓢有馀滴，孰济苍生忧。
春日游海印寺
作者：李时勉
朝代：明
体裁：五言排律

禅刹凌空出，山门近水开。远寻祗树曲，斜过禁城隈。鸟熟当庭下，僧閒爱客来。一灯还续火，历劫独馀灰。傍海宜看月，谈空想渡杯。佛存金拥象，砌古石扶台。方丈无尘到，危巢有鹤回。长廊闻梵罢，归骑夕阳催。
春雨山中谩兴寄忆诚辨戴隐君
作者：李时勉
朝代：明

回风吹云杂高树，树底纷纷作疏雨。雨多十日未开门，前头草色连荒村。故人不来老却春，山阴独立愁将昏。忆我初游上京国，君独看人惜离别。凤台旅思逐春云，剡曲閒情对秋月。几日归来接故园，愿分邻舍对柴关。访旧多寻溪底棹，看云不厌门前山。山家烟火人来去，野水孤村自成趣。仄径长留松竹阴，低檐近引藤萝雾。草深沙路不堪行，迟尔幽居须待晴。传语先题数行字，有窗多听晓莺声。
晓发沙城由东山间道薄暮始达宣府
作者：李时勉
朝代：明

仆夫促严驾，晓发銮舆先。避彼鸡鸣道，迂回由东山。山险历层叠，路狭经万盘。下山入地底，登高上云端。俯视蹴飞鸟，仰望扪苍天。谷崖莽无路，下马相攀缘。崎岖几回转，犹在数里间。旌旗蔽云日，剑戟森林峦。憩阴摘山果，㪺壑漱清泉。试看荷戈士，飞走轻飙旋。边关虽迢递，大道亦便便。既违澹台志，驱驰固宜然。悠悠日将夕，始及见平川。未知足力倦，飞骑得前奔。疾风觉后随，倏忽达军门。故人喜我至，尊酌且相欢。愿言励雅操，戮力奉至尊。但愿师奏凯，辛苦马足论。
月下行吟
作者：李时勉
朝代：明

夜卧不成梦，凄凉谁见亲。起行明月下，凉影伴愁人。
杂诗
作者：李时勉
朝代：明

几年种桃李，日望成大树。结实未堪尝，争来摘将去。几年作盐梅，气质固无异。惟有消渴人，偏能识其味。麋鹿食田谷，自向田中聚。饱来山上眠，岂念耕者苦。
杂诗·其一
作者：李时勉
朝代：明

几年种桃李，日望成大树。结实未堪尝，争来摘将去。
杂诗·其三
作者：李时勉
朝代：明

麋鹿食田谷，自向田中聚。饱来山上眠，岂念耕者苦。
杂诗·其二
作者：李时勉
朝代：明

几年作盐梅，气质固无异。惟有消渴人，偏能识其味。
李处士挽诗
作者：李时勉
朝代：明
体裁：五言律诗

不见柴桑客，黄花空自香。江通张翰宅，人识郑公乡。三径馀芳草，孤坟惨白杨。秋风谷平里，寒月夜凄凉。
李指挥惠桃
作者：李时勉
朝代：明

仙果何处来，采摘瑶池滨。香含雨露润，色染胭脂匀。结实自有时，岂必三千春。方朔狎恩爱，田疆罹苦辛。王母何不吝，齐相何不仁。世情甘近味，幽思谁与论。感意良慇勤，稍以清形神。琼瑶愧相报，述古聊为陈。
杏林
作者：李时勉
朝代：明
体裁：七言律诗

山边种树绕林坰，几处曾看此独名。花近药栏春雨霁，阴浮苔径午风清。岩前虎卧云长满，树底人来鸟不惊。遗迹尚存仙路杳，祇应怀古独含情。
杨名堡
作者：李时勉
朝代：明

杨名旧日说繁华，桃树垂杨绕县衙。自扫边尘清朔漠，空馀雉堞乱啼鸦。连村禾黍犹千亩，满堡人烟有几家。访古从容问耆老，出门不觉夕阳斜。
杨柳枝
作者：李时勉
朝代：明

章台大道边，栗里旧门前。苦被行人折，何如伴醉眠。
桃李树
作者：李时勉
朝代：明

托根游宴地，寒树亦花开。独在凄凉处，春风泪满腮。
梦长兄
作者：李时勉
朝代：明

客里常相梦，无如此梦悲。为怜居苦地，浑似在生时。色惨言犹厉，情深泪秪垂。不才多违训，深愧负连枝。
求何郎中山水图
作者：李时勉
朝代：明

故园修竹映松关，一曲溪流万叠山。五老天低红日近，三山台古白云閒。平村烟树连空阔，远浦渔舟自往还。无那别来怀梦想，凭君写入画图间。
江南曲送王太守
作者：李时勉
朝代：明
体裁：古风

江水清见底，江风吹浦莲。吴儿荡轻桨，采菱长江边。回舟指皂盖，望望遥相连。龟龄历千岁，鹤发垂两肩。今人重五马，古人重一钱。悠悠江南路，沿洄波上船。白日苦易短，莫言行路远。
沙岭
作者：李时勉
朝代：明

平沙浩茫茫，积岭长风吹。射目星炯炯，扬飙烟霏霏。草莽被高阜，河水流南崖。自从出关来，几日才及兹。四出环城郭，到处长相随。险阻自天设，从古已如斯。西通白登道，北接狐岭陲。镇卫列两戍，士卒雄虎貔。连营坚守备，敌人焉敢窥。圣心犹未宁，秋巡动六师。岂惟振威武，实欲安黔黎。熊罴尽奋发，白日雷电飞。独惭剑术疏，报恩将奚为。
沙岭营中夜坐作
作者：李时勉
朝代：明

太乙钩陈到月明，连营杀气夜中横。弯弓欲射旄头落，还从銮舆出塞行。
流水曲
作者：李时勉
朝代：明

沧江无日夜，脉脉向东注。曲岸多洑流，好为操舟渡。
淇园暑雨
作者：李时勉
朝代：明

碧树琅玕翠作团，不胜酷暑叶声乾。须臾霖雨从天降，信有人间六月寒。
清明
作者：李时勉
朝代：明

昨日街头初禁烟，今日清明烟火传。家家齐上坟头拜，更剪荆榛挂纸钱。东郊古碑翳荒草，近陇累累谁洒扫。问著樵夫说姓名，子孙繁华难自保。轻裘骏马谁家儿，东阡西陌纷相随。斗残蹴鞠忽归去，还向高堂纵歌舞。
渭水秋风
作者：李时勉
朝代：明

古木脩篁绿荫稠，一川浩浩自东流。锵金戛玉清如许，不为狂风也似秋。
潇湘竹二绝为谢大尹尊甫尚哲题
作者：李时勉
朝代：明

论文作赋与吟诗，还忆当年游泮时。一任京华今皓首，何如萧散在东篱。江边修竹绕云林，三径翛翛翠色深。何日归来寻旧隐，看云坐石话同心。
潇湘竹二绝为谢大尹尊甫尚哲题·其一
作者：李时勉
朝代：明

论文作赋与吟诗，还忆当年游泮时。一任京华今皓首，何如萧散在东篱。
潇湘竹二绝为谢大尹尊甫尚哲题·其二
作者：李时勉
朝代：明

江边修竹绕云林，三径翛翛翠色深。何日归来寻旧隐，看云坐石话同心。
牧羝曲
作者：李时勉
朝代：明

漠漠黄沙外，寒毡抱雪眠。此心谁复识，白日在青天。
田家日晚歌
作者：李时勉
朝代：明
体裁：古风

东郊草长牛正肥，沟渠水通田可犁。老翁向田姑哺儿，新妇厨中炊独迟。归来对客少閒语，但说田家有辛苦。春寒种谷不著泥，北风吹麦皆入土。里胥徵税不得了，丁男出官多奔走。两月山中去不归，老身那似少年时。春深田家百事急，田多草荒犁不及。野鹿呦呦满旧山，随牛终日在田间。纵及收成罢耕作，官家无事身始閒。
田家日晚歌
作者：李时勉
朝代：明

东郊草长牛正肥，沟渠水通田可犁。老翁向田姑哺儿，新妇廚中炊独迟。归来对客少閒语，但说田家有辛苦。春寒种谷不著泥，北风吹麦皆入土。里胥徵税不得了，丁男出官多奔走。两月山中去不归，老身那似少年时。春深田家百事急，田多草荒犁不及。野鹿呦呦满旧山，随牛终日在田间。纵及收成罢耕作，官家无事身始閒。
画竹为侍御韩雍题
作者：李时勉
朝代：明

渭水过千亩，幽居只数竿。清阴连野外，翠色上云端。不是全高节，如何耐苦寒。风霜时净扫，尘俗可能干。
画马篇
作者：李时勉
朝代：明
体裁：古风

望昔曾骑天厩马，白日从龙自天下。腾空薾影度阴山，回响方看汗流赭。几回逐虏沙碛中，振鬣长鸣驻翔风。倏来忽往若惊电，冲群一出万马空。归来共喜脱羁靮，放牧荒郊谁复惜。还想当年出塞时，朝薄扶桑暮西极。谁言潦倒筋骨衰，馀力犹堪一战施。岂比驽骀空饱粟，伏枥长闲无所为。
留别复古谢先生
作者：李时勉
朝代：明

青溪溪色照閒心，古树犹堪落夕阴。小径旧时通隐处，清风长日在幽林。閒窗却扫逢人坐，村酒常沽不自斟。杳杳青山成别去，重寻应惜白云深。
病中偶成
作者：李时勉
朝代：明

去年病发到今春，春夏炎蒸病又新。窗下检方无验者，眼前知己有何人。通宵药鼎常存火，五月绵衣未去身。不是平生甘寂寞，可堪衰疾更长贫。
病中去伐见访
作者：李时勉
朝代：明

閒居闻我病，独骑远来看。见面深相慰，中心便觉宽。坐留菜羹饭，好似绮筵欢。临别无为赠，涛笺写肺肝。
白云书舍
作者：李时勉
朝代：明

白云飞绕秦川山，山中人与云俱閒。黄金满籯未足贵，贮书万卷不为难。书日益多心益喜，欲把箕裘遗诸子。天上楼成忽见招，身后经传竟谁是。丁宁为语结发人，我死儿存书可亲。莫言孤寡即消落，当知富贵须辛勤。妻贤子孝念遗训，下帷读书初发愤。十载犹闻佔毕声，九霄忽睹鲲鹏运。虎榜春题姓字香，簪缨曳绂在周行。乌府争看新锦绣，白云还忆旧山房。山房书在人已逝，慈颜远隔萦离思。一望云山更怆神，独宿霜台不成寐。昨来北阙荷恩荣，褒封应慰倚门情。郎官追赠贲幽壤，昼绣东来别上京。上京渐远云渐近，浙水东头是乡郡。昔年猿鹤骇衣冠，此日风云护门径。綵衣舞罢望天门，思将忠赤答君恩。焉能久作林泉客，还欲离家辞白云。
白土洞烧丹
作者：李时勉
朝代：明

阆仙几年洞中去，采药烧丹是何处。乍临炉鼎聚精神，便觉林峦蔼烟雾。由来仙骨少尘心，丹砂易得成黄金。姹女初凝碧天晓，河车欲转紫霞深。深幽好似崆峒里，炎井龙游虎渡水。绛雪晶荧宜可同，金砂的皪宁堪拟。腾光烛夜天宇清，寻常白日起风霆。空山魑魅啸争讶，绕林猿鹤时相惊。世人曾见洞天启，恍遇蓬山羡门子。刀圭入口可长年，何必还餐石中髓。知君好古意犹勤，卖药壶中秋复春。不肯吹笙向缑岭，要将仙术济时人。我亦平生慕仙道，神游八极身已老。眼前胜境未得亲，遥望蓬瀛郁怀抱。年来多病少见知，欲服还丹谁为持。可遣沉痾脱然去，放歌为作还丹诗。
白头吟
作者：李时勉
朝代：明

交颈鸳鸯思，鸣琴誓此心。如何未终曲，已有别离音。
益庵为谢谦牧大尹作
作者：李时勉
朝代：明

端居玩无极，悟此造化机。日中固当昃，月满辄复亏。何如东大海，得此江河归。万古未尝溢，一水不曾遗。钟声自虚出，噫气从空吹。所以古圣人，德邵心益卑。君子契明义，往迹诚所希。开轩向前峰，那能见崔巍。篑积高自下，水流污成池。行矣贵有终，姬孔真我师。
秋夜见月
作者：李时勉
朝代：明

高窗正向东，初月淡朦胧。不见冰轮转，惟看素练通。妻孥千里外，羁絷独愁中。怅望清辉里，相思此意同。
秋暮见霜
作者：李时勉
朝代：明

秋暮今朝始见霜，客怀婴此转凄凉。布衣单袷增寒气，茅屋阴凝背日光。草砌蛩声方寂寂，松林树色更苍苍。也知时序功成际，不为邹生独感伤。
窦滔妻诗一章（凡七首）·其七
作者：李时勉
朝代：明
体裁：古风

别久意恒亲，览辞念愈结。巾车适千里，倏忽已超越。鸣琴谐古调，恩爱感离阔。夙心谅所负，惭叹对明月。眷言固终始，皓首以相悦。
立雪斋
作者：李时勉
朝代：明

讲学志已笃，更欲从明师。鹄立在函丈，翼翼慎其仪。岂不思退逸，进修当此时。朔风吹前庭，雪落何霏霏。凝心注道妙，不觉寒切肌。自非素志坚，安取青名垂。阳风激高唱，兔苑誇严辞。徒然骇众听，名教竟何裨。揆予慕前修，将殊世俗为。轩居既旷达，岂徒积书诗。勖哉崇明德，贤哲与同归。
章郎中送茶
作者：李时勉
朝代：明

雀舌金芽玉色鲜，贡馀独得大夫怜。寄来春日闻雷动，采摘云林禁火前。手阅香逾仙掌草，鼎烹味胜惠山泉。玉堂曾是誇风韵，何似陶潜乐醉眠。
纪梦
作者：李时勉
朝代：明

万里云开天欲曙，紫陌鸣珂早朝去。觉来窗外雷电惊，捲地朔风雨如注。
续弦词
作者：李时勉
朝代：明

煎胶续断弦，弦好琴音和。莫弹别鹤操，好鼓南薰歌。
罗都御史过访
作者：李时勉
朝代：明
体裁：七言律诗

十年持节镇边陲，驷马高车獬豸衣。名著紫霄凝日彩，令行青塞肃霜威。晓驰狼望长临阵，秋觐龙颜暂得归。寂寞桥门能枉顾，顿令衰朽倍光辉。
老干淩云
作者：李时勉
朝代：明

老树疏篁自作林，苍藤翠叶岁年深。莫言萧索寒冬里，历遍风霜却到今。
耕乐
作者：李时勉
朝代：明
体裁：古风

守拙不用世，独分山中居。原田绕林麓，自能把锄犁。春耕秋始穫，食力宁厌劬。种桑南陌上，放犊东方隅。蚕丝如有望，橐粟亦有储。上以输官税，下以给妻孥。俯仰皆无匮，取适不愿馀。鸡豚满眼前，酒熟焉用沽。兴至时一酌，邻舍更相呼。酡来忘日夕，击壤歌唐虞。
胡侍御赠皮裘
作者：李时勉
朝代：明

新制轻衣直一金，能将遗我及冬深。谁怜薄命艰危日，独有平生故旧心。夜榻厌灯堪起坐，风檐欺冷可行吟。长歌为感禘袍意，岂效钟仪奏楚音。
谒孝陵
作者：李时勉
朝代：明

桥陵一别恨归迟，松柏青青似旧时。汉室规模长在想，鼎湖云气不胜思。仪文尽洗前朝弊，礼乐终为后代规。对越威灵在天表，壮年不遇老来悲。
赠陈百户
作者：李时勉
朝代：明

入门问姓名，知我是儒官。延我入席坐，取茶为我传。劝我勿深忧，谓我且自宽。从容意渐密，气和言甚温。日落门已闭，但闻铃铎喧。唤人为扫地，铺榻近床前。举灯自起照，避湿已就乾。中夜复相呼，问我眠可安。清晨邀我起，颒盥同一盆。念此慇勤意，岂啻弟与昆。白首犹按剑，倾盖如旧欢。平生易为感，况尔危难间。而能脱流俗，相与出肺肝。浮云多变态，苍松知岁寒。感激何由报，申此平生言。
赵府长史挽诗
作者：李时勉
朝代：明
体裁：七言律诗

久客漳河一望赊，忽闻哀些在天涯。一抔黄壤松楸雨，几处青衿桃李花。作赋空怀梁苑路，积书犹羡邺侯家。山阴梅屋留遗迹，秋草萋萋白日斜。
路傍枣树
作者：李时勉
朝代：明

人家枣园本无路，未热人来偷摘去。此中枣树在路傍，从人往来莫敢取。
辞陵绝句
作者：李时勉
朝代：明

太极才分有此山，龙飞凤舞拥天关。灵宫负扆端居处，正在云霄杳渺间。萧森松柏结愁阴，白日常悬旧赤心。翘首不瞻龙凤质，空流清泪满衣襟。昔年端冕在枫宸，治化流行疾若神。万国车书归一统，四方风俗尽还淳。读书直以古人期，记得当年拜命时。天地恩深无所报，一登廷阁一回悲。昔日天门侍圣明，春回枯朽荷生成。鼎湖龙去青天远，独抱乌号泪雨倾。曾从銮辂出边陲，掳得名王奏凯归。从此沙场无战斗，至今远塞震皇威。少年凤阙侍龙颜，天语从容咫尺间。今日玉音何处听，不胜悲苦望椿山。每遇春秋上谒时，倾心只恐到来迟。如今归老辞陵去，回首云山不尽思。
辞陵绝句·其一
作者：李时勉
朝代：明

太极才分有此山，龙飞凤舞拥天关。灵宫负扆端居处，正在云霄杳渺间。
辞陵绝句·其七
作者：李时勉
朝代：明

少年凤阙侍龙颜，天语从容咫尺间。今日玉音何处听，不胜悲苦望椿山。
辞陵绝句·其三
作者：李时勉
朝代：明

昔年端冕在枫宸，治化流行疾若神。万国车书归一统，四方风俗尽还淳。
辞陵绝句·其二
作者：李时勉
朝代：明

萧森松柏结愁阴，白日常悬旧赤心。翘首不瞻龙凤质，空流清泪满衣襟。
辞陵绝句·其五
作者：李时勉
朝代：明

昔日天门侍圣明，春回枯朽荷生成。鼎湖龙去青天远，独抱乌号泪雨倾。
辞陵绝句·其八
作者：李时勉
朝代：明

每遇春秋上谒时，倾心只恐到来迟。如今归老辞陵去，回首云山不尽思。
辞陵绝句·其六
作者：李时勉
朝代：明

曾从銮辂出边陲，掳得名王奏凯归。从此沙场无战斗，至今远塞震皇威。
辞陵绝句·其四
作者：李时勉
朝代：明

读书直以古人期，记得当年拜命时。天地恩深无所报，一登廷阁一回悲。
过晋贤行路皆称张尹有善政
作者：李时勉
朝代：明

试问肩舆者，应知令尹名。饥羸俱乐业，凶暴少横行。犴狱无囚系，山村有颂声。谁言汉卓鲁，前史独为荣。
连日行舟大东风
作者：李时勉
朝代：明

长风吹河水倒流，对此如何销客愁。半日才行三十里，几弯还见一孤舟。商船屡过询名姓，驿吏频来问去留。计日算程关路远，菊花时节到林丘。
送乐舞生戴尚礼归禾川
作者：李时勉
朝代：明
体裁：古风

艳秋菊兮花满枝，掇芳香兮泛琼卮。送君去兮南归，风飘飘兮吹衣。楚山峨峨兮楚水漓漓，水有蒲莲兮山有灵芝。山中之乐兮何有穷期！怅一别兮天之涯，月皎皎兮长相思。
送人作教官
作者：李时勉
朝代：明

振铎南行别缙绅，不瞻风采自伤神。可堪落日惊残雨，空拟看花及早春。驿路薰风初去客，圜垣斜日独愁人。到家稚子如相问，万里凄凉谁是亲。
送人南还
作者：李时勉
朝代：明

冀北霜寒正授衣，西风忽与故交违。马嘶去路多秋草，旆拂离亭满夕晖。客路不堪千里别，故乡今见几人归。到家倘遇难兄问，蓟北云边一雁飞。
送伯阳韩御史省墓归山阴
作者：李时勉
朝代：明
体裁：七言律诗

南台声望如君少，近沐明恩展祭归。潞渚霜寒冰欲合，蓟门风急雪将飞。青骢蹀躞辞丹阙，金豸辉煌照锦衣。三十年来重交好，临岐不忍遽相违。
送刘思清分教惠州
作者：李时勉
朝代：明

衰老常多病，那堪送客行。且将京国酒，聊慰故乡情。泸水秋容净，梅关雪色清。惠阳施教日，帐下尽群英。
送吕佥事升堂
作者：李时勉
朝代：明
体裁：古风

朔风吹乔林，落叶声萧条。冥鸿飞不度，骢马行独骄。绿衣带恩光，赤日丽层霄。鸣佩别双阙，驱车上河桥。严冬气已厉，送君寒逾饶。恋别蓟城酒，聊以永今朝。
送周庶子侄还吉水
作者：李时勉
朝代：明
体裁：七言律诗

令侄遥从故里来，秋风又见别金台。谢安本有游山兴，管子能无治世才。潞渚蒲帆行处挂，文江书室到时开。高堂若问元方信，来岁承恩定可回。
送嗣庆杨先生告老归乡
作者：李时勉
朝代：明
体裁：七言律诗

薰风满路逐莺声，绿树红亭送客行。花底退朝双阙迥，山中归老一身轻。旧闻潘岳閒多赋，此处庞公厌入城。疏雨沧江分袂处，夕阳回首不胜情。
送御史巡按辽东
作者：李时勉
朝代：明

自从罹难坐园扉，每听乌啼忆绣衣。使节乘春归上国，愁心过雨对斜晖。怜分禄米情偏厚，愧乏璚瑶愿不违。尽道门前可罗雀，谁知交谊古来稀。
送李伯亮
作者：李时勉
朝代：明

使车昨日到金台，绿水芙蓉花正开。圜堵愧劳相问讯，客居梦想共衔杯。含愁不听新莺语，跃马还从旧路来。料得故交多出饯，寂寥离思独难裁。
送杨郎中宁南征
作者：李时勉
朝代：明
体裁：七言律诗

剑佩朝辞虎豹关，独骑骢马佐平蛮。宣威直过牂牁外，却敌多从俎豆间。潞渚南行三月雨，滇池西去万重山。明年此际薰风盛，迟尔鸣珂奏凯还。
送林御史还北京
作者：李时勉
朝代：明

独持使节出台端，关外人争识豸冠。行在趋朝朝复命，辕门握手夜同欢。北征杀气天边肃，南去霜威马上寒。归见故人如有问，军中无事颇閒安。
送沈教授
作者：李时勉
朝代：明
体裁：七言律诗

送君归去值秋阴，三叠阳关酒更斟。几处门墙盛桃李，百年交态重兰金。剩将魏阙恩波意，远慰萱堂离别心。想到家林娱綵后，重来莫遣过春深。
送王御史贵庄
作者：李时勉
朝代：明
体裁：古风

高堂何崔嵬，翠柏相蔽亏。柯叶郁亭亭，凌寒发华姿。于时送君去，台树生光辉。清风吹别袂，旭日明绣衣。晴云逐高盖，远见群鸟飞。玉骢带秋色，白简肃霜威。謇谔古言路，不负夙所期。文才更谁似，冰蘖谅自持。行矣保终誉，以慰长相思。
送王教授
作者：李时勉
朝代：明
体裁：七言律诗

边秩承恩岁已阑，晓辞双阙出燕关。驿程驱马寒侵骨，芹泮传经喜在颜。水满沧江扬子渡，云连绿树富春山。荒台欲访垂纶处，七里滩头碧草閒。
送积中上人归天竺
作者：李时勉
朝代：明
体裁：五言律诗

承恩辞北阙，飞锡返东林。柳带天边雨，松回岩际阴。谈空青嶂晓，戒腊白云深。坐对湖中月，能忘去住心。
送章克安归绍兴因寄声其兄郎中
作者：李时勉
朝代：明
体裁：七言律诗

明时诏许暂归休，东入乡园遂旧游。岐路独看征旆去，一樽聊为故人留。金台晓月青霄梦，剡曲薰风绿水舟。到日难兄如问讯，海天相望思悠悠。
送萧知州还无为
作者：李时勉
朝代：明
体裁：七言律诗

报政秋来菊未残，朔风霜冷忽南还。乍辞冀阙天边路，犹望巢湖水上山。郡邑四时无犬吠，桑麻千里有人閒。探来欲识龚黄事，须访循良史传间。
送解学士布政广西兼行交趾事时平交趾立郡县
作者：李时勉
朝代：明

阁前冠冕照青春，日下除书拜紫宸。神武又平南海尉，绥怀遥寄玉堂宾。鹓鸾不久违中禁，礼乐从今及远人。何处相思不相见，斜阳独立楚江滨。
送谢谦牧知黔江
作者：李时勉
朝代：明

京华燕集几论文，作宰南行忽离群。鸣佩自应辞圣主，过家喜得拜严君。金台凫影三秋别，巫峡猿声两岸闻。自古循良多善政，须令黎庶乐耕耘。
送谢谦牧还任黔江
作者：李时勉
朝代：明

作县三年政有成，东来万里到神京。褒书已荷天边宠，归棹还从峡里行。暑雨离亭看柳色，秋风客路听猿声。黔江江上棠阴下，多少儿童竹马迎。
送黄恒脩还乡祭扫五首
作者：李时勉
朝代：明

南还六月别都城，独阻临溪送客行。捲地朔风吹急雨，绿杨何处有啼莺。蓟门昨夜雨如倾，潞渚朝来波浪惊。自是虚舟能独往，商船持重不堪行。南行谁喜说南风，独棹扁舟逆浪中。夜宿广陵逢北客，几人相语此心同。帆转青原是故乡，顿令桑梓有辉光。因君遥忆先茔隔，怅望南天泪几行。封章激怒九重天，乱扑金瓜玉陛前。归到乡闾亲故问，幸留残喘不须怜。
送黄恒脩还乡祭扫五首·其一
作者：李时勉
朝代：明

南还六月别都城，独阻临溪送客行。捲地朔风吹急雨，绿杨何处有啼莺。
送黄恒脩还乡祭扫五首·其三
作者：李时勉
朝代：明

南行谁喜说南风，独棹扁舟逆浪中。夜宿广陵逢北客，几人相语此心同。
送黄恒脩还乡祭扫五首·其二
作者：李时勉
朝代：明

蓟门昨夜雨如倾，潞渚朝来波浪惊。自是虚舟能独往，商船持重不堪行。
送黄恒脩还乡祭扫五首·其五
作者：李时勉
朝代：明

封章激怒九重天，乱扑金瓜玉陛前。归到乡闾亲故问，幸留残喘不须怜。
送黄恒脩还乡祭扫五首·其四
作者：李时勉
朝代：明

帆转青原是故乡，顿令桑梓有辉光。因君遥忆先茔隔，怅望南天泪几行。
道傍老妇
作者：李时勉
朝代：明

道傍老妇七十馀，眼中流泪口中呼。丁男征戍无生计，妇姑开荒种田地。东邻西舍惜犁牛，朝朝辛苦在田头。种成禾黍连山谷，秋来望收未曾熟。今朝军马忽过来，践食无馀真可哀。但使官军却彊敌，免得丁男守烽堠。今年饥苦何足怜，明年无事多种田。一年耕有三年足，更得眼前见骨肉。
邯郸烟树送朱珏参议归河南
作者：李时勉
朝代：明
体裁：古风

邯郸古城人到稀，碧树苍烟入翠微。烟深草绿无行处，树底游人归去迟。东风吹云忽飞雨，千树万树花争吐。紫霄云断落山青，一望嵩高在何许。前年骑马过城西，记往旧路今不迷。春深柳市看人醉，日出桑林闻鸟啼。邯郸人家多卖酒，且上高楼呼一斗。豪来不用谪仙人，半酣落笔许千首。遥指邯郸送客行，滏阳西望洛阳城。紫薇花底一回首，云树相思无限情。
野老望云
作者：李时勉
朝代：明

桑树春鸠鸣，农事起来早。仰视天边云，来往田间道。虹电耀西渚，白日行穹昊。涧少一线水，田多去年草。欲犁不得雨，种苗复枯稿。耕穫恒饥苦，不耕难自保。伤哉罹此忧，欲从首阳老。
金华陈氏宗远嘉会堂
作者：李时勉
朝代：明
体裁：古风

胜地敞华构，前峙金华岑。经始谅由昔，踵武还自今。楚楚堂中人，逍遥遂閒心。良辰启芳燕，欢会情何深。酌以金缶卮，奏以绿绮琴。载歌伐木诗，雍雍有遗音。芝兰斁馀馥，桃李敷繁阴。永言继前烈，因之播清吟。
陈廷圭挽诗
作者：李时勉
朝代：明
体裁：七言律诗

庾衮情深世所稀，更能相顾到圜扉。三年不尽连枝会，万里空将旅衬归。草绿寒塘悲暮雨，花残荆树怨春晖。不堪洒泪长为客，愁向西风见雁飞。
陈百户熙山庄
作者：李时勉
朝代：明

一剑功成荷国恩，閒居优老信乾坤。尽将韬略传诸子，直买山田向远村。南陌雨晴看稼穑，东皋日出放鸡豚。客来开阁无馀事，共听樵歌对酒樽。
雨中与黄中书围棋
作者：李时勉
朝代：明

对雨临棋局，终朝兴未阑。溃围尝蹈险，取势每由宽。动静怀张说，从容忆谢安。须令强敌灭，赌胜任为欢。
雨中送陈祭酒作迎送曲·其一
作者：李时勉
朝代：明
体裁：五言绝句

迎君雨如丝，送君雨如注。如此风雨中，今宵宿何处。
雨中送陈祭酒作迎送曲·其二
作者：李时勉
朝代：明
体裁：五言绝句

迎君欲久留，送君留不住。今朝与君别，不堪风雨路。
青县感怀
作者：李时勉
朝代：明

人日晴明谷日阴，天时人事苦相寻。停车兀作荒城月，一夜寒飙思莫禁。
青县遇旧
作者：李时勉
朝代：明

晚过小邑暂徘徊，归友相邀醉一杯。高枕西风随棹去，不知明月上船来。
题莲
作者：李时勉
朝代：明

芰荷开处蔼芳馨，鸂鶒双双应晓晴。绝胜金滩溪水上，时来还见绣衣行。鸳鸯飞下水东西，十里芙蕖望欲迷。只少红妆隔花语，此间不是若耶溪。飞来白鹭傍红莲，宛在华峰玉井边。亦有花开逾十丈，可应得见藕如船。赪霞翠雾护莲房，风度晴漪漾日光。好是昆明池上见，粉红坠露散清香。
题莲·其一
作者：李时勉
朝代：明

芰荷开处蔼芳馨，鸂鶒双双应晓晴。绝胜金滩溪水上，时来还见绣衣行。
题莲·其三
作者：李时勉
朝代：明

飞来白鹭傍红莲，宛在华峰玉井边。亦有花开逾十丈，可应得见藕如船。
题莲·其二
作者：李时勉
朝代：明

鸳鸯飞下水东西，十里芙蕖望欲迷。只少红妆隔花语，此间不是若耶溪。
题莲·其四
作者：李时勉
朝代：明

赪霞翠雾护莲房，风度晴漪漾日光。好是昆明池上见，粉红坠露散清香。
题谢坚千户行乐图
作者：李时勉
朝代：明

将军一生胆气雄，六韬三略蟠心胸。閒来校猎拥貂虎，城西倏忽又城东。弯弓走马如惊电，草头云外人不见。射鸿弹雁应弦落，杀狐逐兔随风转。昨闻虎来五里冈，出门飞骑何鹰扬。指挥猛士尽踊跃，直前杀虎如刲羊。有时嬉游到乡里，千村万落争迎喜。挟弹归来乌欲栖，日落营门暮烟紫。自是名家富贵人，何幸遭逢明圣君。岂肯偷閒度时日，长怀报国树功勋。
题黄中书画竹赠王主事
作者：李时勉
朝代：明

行营写竹万全西，翠影翛翛望欲迷。客至只疑临嶰谷，兴来浑忆钓璜溪。虚心寒历风霜劲，密叶春承雨露低。自是郎官堪比德，新诗吟罢为君题。
饮马窟
作者：李时勉
朝代：明

饮马长城窟，马多水不乾。无人到关塞，甘好有谁看。
马修撰挽诗
作者：李时勉
朝代：明

一日声名遍天下，几年文彩动朝端。挥毫才思如涛涌，对客情怀似海宽。常想承恩趋魏阙，还思退食出长安。池边梅阁今犹在，窗外青山谁共看。
驻跸土木阅武赐宴诸将
作者：李时勉
朝代：明

乘舆侵晓度层峦，驻跸平原更觉宽。西去连山通代谷，北登峻岭入长安。云飞斥候清秋远，鸟避军门白日寒。玉帐前头因阅武，传宣赐宴圣情欢。
驾发沙岭度阳河沿边父老来迎和黄中书韵
作者：李时勉
朝代：明

銮舆行处晓风和，父老来迎临大河。六师百里迷赤岸，万马一饮无清波。报主谁知寸心苦，临边自把长剑磨。定须远绍甘陈绩，还遣边氓听凯歌。
黄鼠
作者：李时勉
朝代：明
体裁：七言律诗

柘彩凝沙映日光，平原窟宅翳苍茫。拱门岂畏飞鹰搏，入穴还如狡兔藏。物类生来形独异，天厨赐出味偏长。好当校猎捐躯日，莫遣傍人谩得将。
黄鼠
作者：李时勉
朝代：明

柘彩凝沙映日光，平原窟宅翳苍茫。拱门岂畏飞鹰搏，入穴还如狡兔藏。物类生来形独异，天廚赐出味偏长。好当校猎捐躯日，莫遣傍人谩得将。
黔江三瑞
作者：李时勉
朝代：明

民安政善实相宜，和气蒸祥正此时。瑞麦两岐真可羡，嘉瓜并蒂亦何奇。更看白燕离群出，为显清名与世知。自昔中牟誇异政，由来循吏每如斯。
齐百户送冰
作者：李时勉
朝代：明

夏热已难度，况此居樊笼。徽纆削我体，炎暑毒我中。故人致清冰，高谊谁与同。萧爽逼凉气，顿觉如严冬。食之肌骨清，烦虑俱消融。不闻鸣琴奏，怡然对春风。沈思艰危际，感激意无穷。
龙潭
作者：李时勉
朝代：明
体裁：古风

龙潭在何许，引睇东南峰。傍崖下陡绝，缘径披蒙茸。历险频憩息，始与前山通。嵌窦蓄清泉，灵物潜其中。林谷飒森爽，烟雾相冥濛。有时乘云去，灵雨飞长空。枯槁回鲜荣，年谷亦以丰。兹维享明祀，锡号垂无穷。
待月岭南第一楼
作者：李时春
朝代：明

为访五仙游，同登第一楼。捲帘蟾影入，侵袂桂香浮。览景抒清啸，高吟对素秋。穗羊何处所，应福此阛邱。
黄鹤楼怀古
作者：李时珍
朝代：明
体裁：七言律诗

当年控鹤访神州，独占荆南贳酒楼。百尺倚楼吹玉笛，一生随地换金裘。花翻笔底笼鹦鹉，星落杯中吸斗牛。三万六千消不尽，翩然散发下沧洲。
观洲夕照
作者：李时秀
朝代：明

独上高楼豁醉眸，风清烟淡蓼花洲。波摇落影明千嶂，鸦闪馀光抹半楼。征旆山前停去骑，飞帆天外急归舟。隐纶未入熊罴梦，莫学磻溪相对愁。
七夕篇
作者：李时行
朝代：明

澄秋寂历凉风袅，河汉无云天露▅。枫叶初飘银井床，露华欲湿蘼芜草。此时织女独含情，停梭罢织思盈盈。祇愁会促欢难尽，不道离多岁已更。重开宝匣蟠龙镜，更理新妆巧相映。候将灵鹊欲填河，云际俄惊凤辇过。层楼叠榭逶迤入，飘姿流态娇非一。谁怜昨日怨相望，谁解今宵坐相惜。相惜相望不自由，凝胶凝漆两相投。谩取欢娱酬契阔，并将哀怨作风流。祇怜天上相逢少，无那天鸡将报晓。宴席阑珊星雾飞，遥看前路结骖归。流光瞬息成遐别，少逢和乐多悽咽。翻讶姮娥在广寒，岁岁年年守孤阙。
七夕篇
作者：李时行
朝代：明
体裁：古风

澄秋寂历凉风袅，河汉无云天露㵿。枫叶初飘银井床，露华欲湿蘼芜草。此时织女独含情，停梭罢织思盈盈。祇愁会促欢难尽，不道离多岁已更。重开宝匣蟠龙镜，更理新妆巧相映。候将灵鹊欲填河，云际俄惊凤辇过。层楼叠榭逶迤入，飘姿流态娇非一。谁怜昨日怨相望，谁解今宵坐相惜。相惜相望不自由，凝胶凝漆两相投。谩取欢娱酬契阔，并将哀怨作风流。祇怜天上相逢少，无那天鸡将报晓。宴席阑珊星雾飞，遥看前路结骖归。流光瞬息成遐别，少逢和乐多悽咽。翻讶姮娥在广寒，岁岁年年守孤阙。
不出
作者：李时行
朝代：明

不出几经旬，幽栖废栉巾。鸟啼方觉曙，花发始知春。懒性岂宜俗，浮名空累身。祇便来客少，麋鹿自相亲。
与徐长谷谈秦中山水
作者：李时行
朝代：明

终南少室敞遥天，曲径斜盘万壑烟。春煖三花香霭合，云开二华翠微连。金光夜映瑶台草，珠露朝含玉井莲。拟采流霞泛丹液，双飞凫舄下秦川。
与萧龙石夜坐
作者：李时行
朝代：明

客地相逢日，孤灯夜话时。看花频拂麈，对酒重论诗。月落乌声切，天寒雁影迟。无何成远别，应此系吾思。
中秋
作者：李时行
朝代：明

秋高云静渺烟霏，璧月澄空澹素辉。万里关河应入望，九霄风露觉沾衣。巢边鸟雀方栖稳，水底鱼龙合奋飞。遥忆故山知己在，每逢佳节便思归。
中秋夜对月怀吴之仲
作者：李时行
朝代：明

玉笛凄清隔院闻，枫林霜叶落纷纷。人间月色此时好，天上秋期今夜分。几处远山凝暮霭，一声孤雁起寒云。相思迢递天南北，坐对清光长忆君。
为园效陶渊明
作者：李时行
朝代：明

晨兴荷锄出，迤逦至东皋。土旷力已疲，四野生蓬蒿。俛首事耘耔，发短风萧骚。引泉入畦径，为力胜桔槔。百卉今具腓，灌滋宁惮劳。日迟风惟和，众鸟相与嘈。万物既有托，人生苦营忉。蒋诩亦何人，千载声名高。不用浮营累，所欢在浊醪。偃息东轩下，琴书聊自陶。
乌啼曲
作者：李时行
朝代：明

十月十日严风嘶，四野无云天外凄。捲帘步阶见新月，辉辉静与银潢齐。银潢渺渺不可接，美人隔我河梁西。褰裳岂谢舟车阻，烟雾横江江水迷。玉楼伫立明星灿，曲里停砧天宇低。霜寒露冷悲鼓角，思君愁听夜乌啼。
九日
作者：李时行
朝代：明

与客同登蓟北台，菊花元傍晚阳开。风回陌上燕云起，木落霜前朔雁来。最爱孟嘉能落帽，不妨陶令重衔杯。欣逢佳节须乘兴，陇笛胡笳暮更催。
九日与张古松登峄山
作者：李时行
朝代：明

高秋逢令节，空值客中身。纵有登高兴，知无送酒人。霜催南浦雁，烟黯隔江蘋。莫折黄花看，羞君白发新。
九日客淮上有怀朱箴
作者：李时行
朝代：明

返棹东吴未有期，风尘湖海尚驱驰。黄花已负三秋兴，明月空悬千里思。露冷袁郎江口树，云深漂母驿边祠。夜阑一曲西楼笛，何处征人怨别离。
乱后书怀
作者：李时行
朝代：明

频年烽火遍郊墟，到处逢人问卜居。荒后田庐浑是累，乱来亲友渐相疏。销忧独忆中山酒，闭户惟看邺架书。径草潇潇秋雨外，文园空自卧相如。
乱后友人过草堂答朗山
作者：李时行
朝代：明

城上秋风动鼓鼙，江乡残破不胜悲。青尊忽漫同朋旧，白首相看过乱离。社燕欲归非故垒，野棠空发半无枝。年来纵有欢娱兴，景物那堪异昔时。
云间留别诸同志
作者：李时行
朝代：明

祇役出郊圻，惄焉伤离抱。焉知怀苦辛，念我同心好。相携未洽旬，暌违一何早。人生聚散期，宛如浮萍草。忽复因风会，须臾各远道。征车何彭彭，绿杨何袅袅。春气正郁葱，况兹间关鸟。川涂限南北，恒虑音徽少。共勉令德图，崇修以为宝。
五月十五夜驾诣南郊
作者：李时行
朝代：明

祈坛瑞气碧氤氲，合殿松杉绚彩云。缭绕霓旌回北斗，悠扬仙乐度南薰。龙飞玉帛群灵会，雁列衣冠万国分。愧比扬雄侍清跸，拟将词赋献明君。
任城别郑十四归江东
作者：李时行
朝代：明

酾酒旗亭湿别衣，客情如旧世情非。云山渺渺望不极，烟鸟悠悠何处归。老去故人能有几，乱来后会转应稀。愁心已寄南征雁，千里随君一路飞。
伊州歌
作者：李时行
朝代：明

闻道移军去，音书谁为传。渔阳万里道，一梦到君前。
伏睹西苑诸胜有作
作者：李时行
朝代：明

天都蕴灵奇，帝阙俨蓬岛。琼华列绮疏，太液涵苍昊。玉蝀驾飞梁，金鳌夹驰道。风恬鸟去迟，华发春归早。宫垣灿金蕉，湍水舂秋稻。缥缈兔园山，穴洞靓如扫。云梯古石盘，雾壑春流抱。垂崖下猿萝，碧沼翻凫藻。迤逦度平台，历览周灵造。万亿巩皇图，愿言歌丰镐。
侠客行
作者：李时行
朝代：明

壮志平生鄙贰师，酒酣弹剑复扬眉。堂中养就三千士，白日报仇人不知。
侠客行
作者：李时行
朝代：明

长安侠少年，结束事行边。珠璎络战马，白羽控飞弦。流盼万人靡，光彩何翩翩。暮宿归燕市，朝游出甘泉。黄金买死士，白璧奉高贤。倜傥负奇气，谈笑兵围间。所欢在知己，躯命乃易捐。
偕姚唯之宿甘露寺
作者：李时行
朝代：明

城头山势隐楼台，千古禅宫向水开。帆带暮云归海去，风吹明月过江来。数宵清话分僧榻，一片閒情付酒杯。世事悠悠君莫问，寒潮东下几时回。
冬夜期友人不至
作者：李时行
朝代：明

今夕风色寒，月白虚庭敞。美人来何迟，芳兴期同赏。落叶下林皋，流萤度珠网。遥望碧云浮，渺渺悬遐想。
出塞行
作者：李时行
朝代：明

辞家赴国难，万里向金微。寒日明朱戟，秋霜带铁衣。黄云随阵落，白雁傍人飞。不斩楼兰将，长驱誓不归。
出自蓟北门行
作者：李时行
朝代：明

十五学击剑，豪雄寡为俦。裂眦报仇家，高视蔑王侯。一旦羽书至，愿言分国忧。挥手去乡邑，振奋出边州。白马疾如飞，楛矢剽若流。左贯乌丸腹，右饮月支头。重围既已解，谈笑任行游。功成拂衣去，爵赏非所求。
刘生
作者：李时行
朝代：明

身居燕赵北，鞍马是平生。射猎秋常出，防胡夜独行。弓弯新月影，剑拂早霜明。不受将军令，横行细柳营。
初春宴沈氏园亭
作者：李时行
朝代：明

春苑春光溢露台，缃帘绮阁水中开。莺醺迟日将歌度，燕掠轻烟学舞来。幽草穿阶侵客路，晴霞浮树落仙杯。习池未必能胜此，纵赏宁知玉漏催。
别刘吉卿
作者：李时行
朝代：明

黄木湾头湾水平，朱明洞里鹧鸪声。春江二月仙帆去，倚剑看云无限情。
别友人入京
作者：李时行
朝代：明

春风送暖入春杯，越客相携上越台。柳絮盈盈依袖舞，桃花点点向人开。君去都门期射策，纵马东城复西陌。沽酒宜寻燕市豪，裁诗莫向秦楼夕。吹彻琼箫不见君，相思无那惜离群。忽闻江上帆开远，怅望天南日暮云。
别吴山人广
作者：李时行
朝代：明

客中仍送客，离思渺难任。歧路一尊酒，故人千里心。归云冲落雁，寒角乱秋砧。湖海风尘里，前期何处寻。
别山僧
作者：李时行
朝代：明

飞锡飘飘随所之，白云来去本无时。今朝暂向空门别，世路相逢未可期。
北地花朝
作者：李时行
朝代：明

出郭看花寒尚催，花朝犹未见花开。空馀树上如花雪，片片随风送客回。
匡南府夜宴
作者：李时行
朝代：明

瑶阶飞雪隔帘看，锦帐藏春夜未阑。醉倚小屏听艳曲，绮罗香暖不知寒。低回舞袖座生风，弦管声沉玉漏中。不用待儿相促劝，金杯到手尽成空。乘兴移尊傍翠萝，美人秉烛对花歌。蕊宫自与人间异，春色偏于夜里多。
匡南府夜宴·其一
作者：李时行
朝代：明

瑶阶飞雪隔帘看，锦帐藏春夜未阑。醉倚小屏听艳曲，绮罗香暖不知寒。
匡南府夜宴·其三
作者：李时行
朝代：明

乘兴移尊傍翠萝，美人秉烛对花歌。蕊宫自与人间异，春色偏于夜里多。
匡南府夜宴·其二
作者：李时行
朝代：明

低回舞袖座生风，弦管声沉玉漏中。不用待儿相促劝，金杯到手尽成空。
十八夜对月别友人
作者：李时行
朝代：明

出饯河梁月上时，半轮清影泛金卮。由来天上多圆缺，何况人间无别离。夜静鱼龙浮远水，露寒乌鹊聚高枝。空山岁晚还相忆，惟有梅花寄所思。
卧病岘山精舍
作者：李时行
朝代：明

养痾吴山下，扃户谢来客。惟有山中僧，閒时每相适。一见两无言，境宇何岑寂。万虑不入心，顿悟此空色。微风动疏帘，坐移西窗日。翻嫌小鸟声，树杪徒唧唧。
即事
作者：李时行
朝代：明

羽帜频经塞上过，惊心时事几风波。空山日落行人少，茅屋秋高野烧多。汉室少年悲贾谊，云中老将忆廉颇。一竿欲买扁舟去，税及渔樵可奈何。
厓山吊古三首
作者：李时行
朝代：明

风吹锦舰覆江滨，回首神京半已尘。苏武岂能臣羯□，仲连宁肯帝嬴秦。天边星陨妖先见，海上龙兴谶未真。父老祇今犹抱恨，每逢寒食荐芳蘋。中原战血洒晴烟，末祚逢厓事可怜。祸胜六宫南渡日，仇深二帝北归年。奸谀误国情堪愤，闽广图安势已偏。千古忠魂消不得，怒涛长咽海门天。野树云垂古庙阴，愁翻白浪众山沉。捐身万里孤臣泪，誓死三军恋主心。日照乾坤馀正气，寒生风雨助哀吟。茫茫沧海深如许，不似行人恨更深。
厓山吊古三首·其一
作者：李时行
朝代：明

风吹锦舰覆江滨，回首神京半已尘。苏武岂能臣羯□，仲连宁肯帝嬴秦。天边星陨妖先见，海上龙兴谶未真。父老祇今犹抱恨，每逢寒食荐芳蘋。
厓山吊古三首·其三
作者：李时行
朝代：明

野树云垂古庙阴，愁翻白浪众山沉。捐身万里孤臣泪，誓死三军恋主心。日照乾坤馀正气，寒生风雨助哀吟。茫茫沧海深如许，不似行人恨更深。
厓山吊古三首·其二
作者：李时行
朝代：明

中原战血洒晴烟，末祚逢厓事可怜。祸胜六宫南渡日，仇深二帝北归年。奸谀误国情堪愤，闽广图安势已偏。千古忠魂消不得，怒涛长咽海门天。
古意
作者：李时行
朝代：明

花落春愁暗，莺啼晓梦醒。柳丝长若许，难系别离情。
古边词
作者：李时行
朝代：明

万里龙沙战未休，年年烽火为防秋。功成不受封侯赏，诸将相看尽白头。
古镜词
作者：李时行
朝代：明

古镜明如月，珍藏玉匣深。羞将照妾影，留取照郎心。
台夜
作者：李时行
朝代：明

登台不见月，空有列星光。北斗涌地出，西风吹众芳。
同刘望阳诸丈登济上太白楼
作者：李时行
朝代：明

凭高怀古兴翩翩，此日登楼忆谪仙。遥望蓬莱浮紫气，还瞻泰岱隐苍烟。酒星天上光长在，诗句人间世共传。笑逐群公呼月饮，风流谁复继前贤。
听张使君美人弹琴
作者：李时行
朝代：明

玉指理瑶琴，含情不自任。一弹一惆怅，岂是为知音。夜静月在水，秋高风满林。相如方燕好，莫奏白头吟。
听琴
作者：李时行
朝代：明

几曲高流清客心，恍疑风雨夜龙吟。子期一去无人会，寂寞谁传太古音。
吴中杂兴
作者：李时行
朝代：明

人家临泽国，疏柳画楼边。野屿烟藏寺，湖田水接天。莼鲈时入馔，箫鼓晚归船。诗酒留连地，风光易岁年。
吴兴寄庞镇卿京兆
作者：李时行
朝代：明

燕郊斗酒忆论文，白下音书久未闻。海色暗浮吴苑树，星光虚映霅川云。心随北极瞻龙驭，目断西风数雁群。一自山中丛桂发，秋来无日不思君。
吴淞晚行
作者：李时行
朝代：明

驿路晚悠悠，行人促去舟。乡心悬落雁，客梦入新秋。泽气蒸云起，江声带雨流。松陵看欲近，沽酒慰离忧。
咏怀五首
作者：李时行
朝代：明

涉世寡所谐，雅志在丘壑。投簪归青山，守拙甘寂寞。稍拟汉阴钓，还寻鹿门乐。当春理东畬，及秋事躬穫。暇日呼友朋，烟萝成野酌。巨觥交劝酬，清讴间谐谑。忘形穹壤间，矫首同飞跃。黄鹄摩青霄，陋彼燕与雀。永结逍遥游，已矣谢羁缚。林居忽不惬，理箧事行游。名奇夙所慕，誓将八极周。泰岱寄萍迹，河淮漾兰舟。宇宙何寥廓，心旷乃良谋。为乐苦不早，岁月去我遒。岂伊向平问，婚嫁毕已否。云鹏有奇翼，九万何悠悠。不学夸毗子，终日怀百忧。皇虞道已远，班马竞驰骛。贾董扬颓波，扬枚逞芳度。兹矩日云没，新声混韶濩。商鼎与周彝，所贵在真素。雕饰岂不华，本实惜先蠹。蹇予事铅椠，谬希作者路。颖宏寄馀閒，聊以展幽趣。所忧在驽骀，恐失天马步。东周布遗种，香色错然陈。汉魏接馀芳，枝干犹足珍。流风入建安，畦径渐荆榛。六代竞豪华，剪彩以炫真。生意日萎薾，菙蔓徒纷缤。伟哉伯玉子，培根归浑沦。开元与天宝，花实相鲜新。物盛则必反，继者难其人。蹇予寡且昧，颓风竟何振。眷兹性情理，追逐疲心神。芝兰生幽谷，不随众草芳。日暮天风吹，清芬自飘扬。何如桃李华，灼灼弄春光。惊风一披拂，繁华委道傍。人生非金石，百岁乃其常。苟不事令名，奄忽何足伤。所以君子心，秉义日遑遑。安能甘逸豫，岁晚徒慨慷。
咏怀五首·其一
作者：李时行
朝代：明

涉世寡所谐，雅志在丘壑。投簪归青山，守拙甘寂寞。稍拟汉阴钓，还寻鹿门乐。当春理东畬，及秋事躬穫。暇日呼友朋，烟萝成野酌。巨觥交劝酬，清讴间谐谑。忘形穹壤间，矫首同飞跃。黄鹄摩青霄，陋彼燕与雀。永结逍遥游，已矣谢羁缚。
咏怀五首·其三
作者：李时行
朝代：明

皇虞道已远，班马竞驰骛。贾董扬颓波，扬枚逞芳度。兹矩日云没，新声混韶濩。商鼎与周彝，所贵在真素。雕饰岂不华，本实惜先蠹。蹇予事铅椠，谬希作者路。颖宏寄馀閒，聊以展幽趣。所忧在驽骀，恐失天马步。
咏怀五首·其二
作者：李时行
朝代：明

林居忽不惬，理箧事行游。名奇夙所慕，誓将八极周。泰岱寄萍迹，河淮漾兰舟。宇宙何寥廓，心旷乃良谋。为乐苦不早，岁月去我遒。岂伊向平问，婚嫁毕已否。云鹏有奇翼，九万何悠悠。不学夸毗子，终日怀百忧。
咏怀五首·其四
作者：李时行
朝代：明

东周布遗种，香色错然陈。汉魏接馀芳，枝干犹足珍。流风入建安，畦径渐荆榛。六代竞豪华，剪彩以炫真。生意日萎薾，菙蔓徒纷缤。伟哉伯玉子，培根归浑沦。开元与天宝，花实相鲜新。物盛则必反，继者难其人。蹇予寡且昧，颓风竟何振。眷兹性情理，追逐疲心神。芝兰生幽谷，不随众草芳。日暮天风吹，清芬自飘扬。何如桃李华，灼灼弄春光。惊风一披拂，繁华委道傍。人生非金石，百岁乃其常。苟不事令名，奄忽何足伤。所以君子心，秉义日遑遑。安能甘逸豫，岁晚徒慨慷。
咏美人
作者：李时行
朝代：明

织月生眉黛，香风出舞衣。乍疑湘水见，还似洛川归。
商妇吟二首
作者：李时行
朝代：明

自君客淮水，十载歇欢爱。如何牛女星，犹得年年会。露压树枝低，门前乌夜啼。乌啼因甚恶，嗟尔亦双栖。
商妇吟二首·其一
作者：李时行
朝代：明

自君客淮水，十载歇欢爱。如何牛女星，犹得年年会。
商妇吟二首·其二
作者：李时行
朝代：明

露压树枝低，门前乌夜啼。乌啼因甚恶，嗟尔亦双栖。
喜刘德夫携侄用明入社
作者：李时行
朝代：明

千载山阳会，竹林今复开。步兵时爱客，自领阿咸来。石上题诗去，花边载酒回。嵇生虽好懒，犹得数追陪。
四忆诗
作者：李时行
朝代：明

岱宗峨兮郁层标，天门敞兮日观高，径盘纡兮逼穹霄。棼碛砾兮莽蓬蒿，欲往游兮无轻轺。我所思兮汶之上，有美人兮金玉相。衡霍矗兮几千尺，虎豹栖兮神鬼宅，炎气蒸兮瘴岚塞。路迷漫兮江水隔，欲往游兮无双翼。我所思兮桐之洲，有美人兮被羊裘。泰华巍巍峰簇簇，带羌□兮控巴蜀，行路难兮阪屈曲。剑阁高兮巴水绿，欲往游兮无飞騄。我所思兮龙之冈，有美人兮卧南阳。龙荒旷兮气凄冽，刚风吹兮地欲裂，黄沙捲兮山出猎。人勇捷兮马轻瞥，欲往游兮无尺铁。我所思兮在边域，有美人兮志投笔。
四忆诗·其一
作者：李时行
朝代：明

岱宗峨兮郁层标，天门敞兮日观高，径盘纡兮逼穹霄。棼碛砾兮莽蓬蒿，欲往游兮无轻轺。我所思兮汶之上，有美人兮金玉相。
四忆诗·其三
作者：李时行
朝代：明

泰华巍巍峰簇簇，带羌□兮控巴蜀，行路难兮阪屈曲。剑阁高兮巴水绿，欲往游兮无飞騄。我所思兮龙之冈，有美人兮卧南阳。
四忆诗·其二
作者：李时行
朝代：明

衡霍矗兮几千尺，虎豹栖兮神鬼宅，炎气蒸兮瘴岚塞。路迷漫兮江水隔，欲往游兮无双翼。我所思兮桐之洲，有美人兮被羊裘。
四忆诗·其四
作者：李时行
朝代：明

龙荒旷兮气凄冽，刚风吹兮地欲裂，黄沙捲兮山出猎。人勇捷兮马轻瞥，欲往游兮无尺铁。我所思兮在边域，有美人兮志投笔。
塞下曲
作者：李时行
朝代：明

白草连天散马群，黄沙碛里尽黄云。风前朔雁年年度，月下胡笳处处闻。
夏日同姚子玉费子文游云居寺
作者：李时行
朝代：明

苍烟白石满空山，野寺深藏乱竹间。游客漫随清磬入，老僧长对落花閒。潭边宿雨从龙去，树底残云伴鹤还。尽日临流恣幽赏，披襟坐遍石苔斑。
夜坐
作者：李时行
朝代：明

松风敲剑壁，花露滴琴床。坐对前峰月，空山丛桂香。
夜坐
作者：李时行
朝代：明

良夜何悠悠，北风何飕飕。玄云翳微月，河汉西南流。揽衣步高堂，顾念远林邱。川涂漫浩浩，岁月忽如遒。埙篪有遗叹，陟岵多离忧。居人惜婉娈，游子在道周。岂无相娱乐，沉思未能休。
夜登徐州城北楼
作者：李时行
朝代：明

山城夜色满危楼，地设雄关控九州。明月迥随银汉转，青天倒映黄河流。已无羽檄来边使，喜见龙标在上游。猎马不归村巷静，时平端慰圣明忧。
天上谣
作者：李时行
朝代：明

襄星烁烁过西楼，珠斗半落银河流。月边桂子香未发，井上梧桐叶已秋。仙娥采芳榆水次，翠谷先传青鸟使。湘婴鼓瑟曳龙裾，太乙吹笙调鹤驭。瑶草香销玉砌封，缃裾犹带石榴红。空中吹落琼花钿，玉辇须臾看不见。天外唯闻环佩声，白云飞去海风生。
奉和李奉常天坛候驾即事
作者：李时行
朝代：明

紫垣烟柳昼阴阴，花满仙坛春正深。风外时闻琼佩响，云端遥望翠华临。龙盘瑞气开行殿，莺啭清歌出上林。江海微臣亦何幸，叨陪鸳鹭列朝簪。
奉天
作者：李时行
朝代：明

紫禁轻寒积翠深，上方宫殿故阴阴。千门草霁春光早，九陌风清昼漏沉。剑佩但随鹓鹭列，云霄常捧战竞心。圣明此日多封诏，遥向天池候玉音。
姑苏别仲弟云屏南归
作者：李时行
朝代：明

水阔三江路渺茫，蒹葭含露月苍苍。同来未得同归去，愁对西风鸿雁行。
姑苏曲
作者：李时行
朝代：明

三月三江口，垂杨复垂柳。朝看燕引雏，暮听莺求友。此时花鸟竞妖妍，此际风光正可怜。锦辔分飞争道路，朱轮合沓出郊廛。千门箫管声如沸，公子豪华多意气。雕戟云凝故相家，玉阑花覆将军第。春衣制紫绒，剑佩拂猩红。暂醉专诸宅，还宿馆娃宫。馆娃宫里飞花满，姑苏台上游丝软。吴姬二八笑当垆，能向春风歌宛转。宛转歌正微，朱颜世复稀。分明不是阳台路，祇愁化作彩云飞。
宗丰城侯
作者：李时行
朝代：明

曾趋东阁拜平津，满座图书万象新。日映彤墀仪凤鸟，风高窗省列麒麟。清尊锦瑟招贤地，铁券金貂报主身。千载皇图磐石固，好将忠赤侍枫宸。
客中逢暮春
作者：李时行
朝代：明

江上春归客未归，一春多恨赏心违。破巢新燕穿帘去，带雨桃花逐絮飞。薄酒易醒孤枕梦，长途犹著别家衣。风尘冉冉年华改，肠断江湖消息稀。
客堂夜坐
作者：李时行
朝代：明

独对芜城菊，凝寒未著花。几回惊岁暮，犹自客天涯。月下砧声急，风前雁影斜。归心将别梦，夜夜不离家。
宴张氏圆亭
作者：李时行
朝代：明

叠石开花径，疏泉过竹林。云披台榭迥，烟密薜萝深。猿下频窥果，鱼浮欲听琴。山翁不解醉，乘兴复招寻。
宿五层楼
作者：李时行
朝代：明

危楼凌碧落，俯眺万山秋。明月樽前过，银河槛外流。高歌振林木，清梦落沧洲。夜半闻笙鹤，翻疑霄汉游。
宿小金山
作者：李时行
朝代：明

独坐双峰暮，超然远俗氛。林疏微露月，石峭暗藏云。清梵连渔唱，飞鸥混鹤群。茫茫天水际，秋色迥难分。
宿小金山
作者：李时行
朝代：明

香阁临浈水，灵山控粤城。雨深青藓合，潮长白云平。野鹤依人舞，岩花对客清。禅房独欹枕，惟有暮钟声。
宿归云庵赠敬上人
作者：李时行
朝代：明

烟萝小径通，一室挂云中。树影暗浮水，秋声半在空。疏钟山际月，孤榻竹边风。竟夜浑无寐，清谈对远公。
宿月溪黄山人山房
作者：李时行
朝代：明

山静四宇幽，松涛半空落。采药夜归来，黄云引孤鹤。
宿湖南净寺
作者：李时行
朝代：明

揽胜投名山，信迹遵玄境。兴随觉路遥，心与空门净。云树澹萧疏，水月相辉映。天寒夕梵微，木落霜钟应。倦鸟下松林，归僧掩萝径。景眺遐想舒，物讨幽怀罄。挥琴鹤共娱，讲法龙争听。祇树鸣山风，雨花落湖镜。于焉结芳桂，聊以祛尘病。眷此碧岩栖，因之定吾性。
寄刘珠江陈中阁黎瑶石诸社丈
作者：李时行
朝代：明

莫向尘氛叹路歧，百年心事故人知。感时潘岳馀双鬓，出塞梁鸿赋五噫。洲渚月明潮落早，蒹葭霜冷月来迟。悲笳近报边声急，乡国东归未可期。
寄南昌朱子深
作者：李时行
朝代：明

摇落千峰独闭关，避名偏觉此身閒。交情岁晚思田叔，世事年来怨子山。节序渐消杯里物，烽烟空老镜中颜。故人家住潇湘曲，不见西风鸿雁还。
寄嵇南川太史
作者：李时行
朝代：明

叔夜擅风流，陶情水石幽。一春多中酒，几日不梳头。对月移歌席，披烟弄钓舟。何时理棹去，同尔竹林游。
寄广陵高子通徐伯可
作者：李时行
朝代：明

忆昔逢君客帝京，留连诗酒十年情。看花并醉长干里，走马同过白下城。春入吴宫芳草色，月明萧寺暮钟声。别来迢递天南北，一望江湖感慨生。
寄徐子
作者：李时行
朝代：明

穷爱南州徐孺子，风流文采向人高。十年岭海双龙剑，千里云霄一布袍。醉后有诗题竹叶，枕边无梦听松涛。拂衣我欲沧浪去，回首清歌羡汝曹。
寄殷秋溟周密庵二同年
作者：李时行
朝代：明

与君跃马曲江头，京洛相违二十秋。北海樽罍花底宴，西园冠盖月中游。甘泉献赋趋三礼，戚里听歌过五侯。樗栎一麾甘落莫，窜身空自向菟裘。
对酒
作者：李时行
朝代：明

花落还再春，人老无复少。高歌对美酒，且向花前笑。
寺居
作者：李时行
朝代：明

读书向山寺，习静寡将迎。云去窗犹湿，风来琴自鸣。锄苓供药物，采蕨荐盘羹。閒过邻僧语，尘心一以清。
寻无外上人幽居
作者：李时行
朝代：明

行尽禅房路，虚窗忽见山。老僧相对坐，不语又空还。
寿亲
作者：李时行
朝代：明

太母年登百岁期，老亲八帙亦庞眉。开筵正值黄花候，倚杖重看白发垂。膝下曾玄欣笑舞，尊前兄弟奏埙篪。寒门共庆天伦乐，富贵人间总未知。
小浮邱閒居
作者：李时行
朝代：明

门巷春深昼不关，阶前蜗迹杂苔斑。邻沽任可长留客，市隐何须更买山。有兴独寻芳草去，无机惟爱白云閒。坐临磐石看流水，日暮空随倦鸟还。
小金山夜宴别亲友
作者：李时行
朝代：明

珠江维别舸，郁水敞离觞。锦瑟翻新调，春花发暗香。开襟情不极，携手意难忘。今夕同看月，明朝各异乡。
少妇词
作者：李时行
朝代：明

少小娇无力，行行仗侍儿。自矜花貌好，偏喜淡妆宜。阿姥傅金粉，郎君画翠眉。春朝风尚恶，独坐下罗帏。
少年行二首
作者：李时行
朝代：明

斗鸡金作距，戏马玉为鞭。薄暮谁家宿，青楼大道边。结客千金少，防身一剑轻。酒酣双耳热，塞北任横行。
少年行二首·其一
作者：李时行
朝代：明

斗鸡金作距，戏马玉为鞭。薄暮谁家宿，青楼大道边。
少年行二首·其二
作者：李时行
朝代：明

结客千金少，防身一剑轻。酒酣双耳热，塞北任横行。
少年行赠李都尉
作者：李时行
朝代：明

翩翩侠气五陵豪，几过屠沽问宝刀。坐控金羁驰騕袅，笑倾玉椀醉葡萄。听莺乐处春风满，猎兔归时夜月高。还向红楼试歌舞，不知酒污锦宫袍。
少年行赠李都尉
作者：李时行
朝代：明
体裁：诗

翩翩侠气五陵豪，几过屠沽问宝刀。坐控金羁驰騕袅，笑倾玉碗醉葡萄。听莺乐处春风满，猎兔归时夜月高。还向红楼试歌舞，不知酒污锦宫袍。
山东方伯李西谷年丈邀饮豹突泉
作者：李时行
朝代：明

泺水亭前共濯缨，美人开宴洽高情。齐翻玉蝀池中见，倒捲银河地底生。雪色隔帘含树色，涛声绕槛杂歌声。坐来自觉消烦暑，閒向冰壶待月明。
山中
作者：李时行
朝代：明

野馆萧条傍绿阴，幽禽尽日对孤吟。红尘十丈随车马，不到岩前嘉树林。
山中闻苏松之变有作
作者：李时行
朝代：明

荒榛引蔓上山扉，村巷萧条列郡非。沙苑月寒笳吹动，关城风急羽书飞。征输到处疑应尽，戍卒经秋尚未归。见说汉廷思颇牧，中原何日解重围。
山中饮
作者：李时行
朝代：明

山鸟唤客游，山花劝客饮。醉来石上眠，瑶琴当高枕。
山居吟
作者：李时行
朝代：明

草作岩居云作扉，耽幽简出澹忘归。村童解煮白石饭，野老自制青荷衣。得食山鸡去复返，近人仙鹤鸣还飞。有时独坐对花落，醉击瓿甊歌采薇。
山庄月夜
作者：李时行
朝代：明

别墅少尘踪，清溪澹晚容。千峰霜月白，万树野烟浓。碧汉回孤鹜，空林鸣暗蛩。山钟秋更彻，云碓夜仍舂。涧底泉声细，窗前竹影重。幽栖聊短榻，散步任疏筇。雅致思玄度，风流羡戴颙。悠然忘坐久，寒露滴青松。
岩居僧
作者：李时行
朝代：明

一钵寄岩石，尘喧迥不闻。小厨分涧水，短榻卧松云。衣借枯藤补，香收野蒳焚。晚来趺坐处，猿鹤自为群。
巫山云
作者：李时行
朝代：明

十二峰头映晚晖，非烟非雾转霏微。因风吹入襄王梦，带雨乱飘神女衣。野树影中寒不散，啼猿声里湿还飞。不知秋去天如洗，万里悠悠何处归。
广陵与孟十七酌
作者：李时行
朝代：明

高楼花扑玉缸香，爱客吴姬歌兴长。沉醉不知君别去，醒来犹卧酒垆傍。
庐山歌
作者：李时行
朝代：明

匡庐之山何峛崺，洪崖奔壑凌空起。灵源万古自天成，福地纡盘三百里。群峰岧峣近日边，元宫下与十洲连。猿梯鸟道不可度，仰攀绝顶空云烟。虎溪斜接朱霞岛，更向云端寻五老。碧草攒生不记年，琪华半落无人扫。碧草琪华处处逢，祥烟时绕香炉峰。石镜光中回日月，锦屏影里出芙蓉。逶迤瀑布飞寒玉，窈窕阴崖藏石屋。閒随野客采青芝，静对仙人调白鹿。万丈飞虹跨石潭，天池龙去水流丹。九江风雨凝朝霭，七泽波涛起暮寒。竹林梵宇知何处，空华自映娑罗树。神僧飞锡人不闻，惟有仙禽自来去。登临回首值新秋，自爱名山览胜游。此去会应逢石髓，重来沐鹤住丹邱。
度蓟门关赠李参戎
作者：李时行
朝代：明

千盘磴道涉妫濆，今古华彝向此分。雪岭有天行赤日，玉关无地不黄云。郊墟渐熄诸烽堠，野泽閒归万马群。无数王师守边郡，胡儿空识李将军。
弹琴
作者：李时行
朝代：明

竹下弹素琴，空山秋意深。竹声杂琴韵，泠然太古音。
归云庵
作者：李时行
朝代：明

四壁苍烟覆古藤，佛龛长照万年灯。闭门尽日闻啼鸟，閒杀山中饱睡僧。
彭城道中
作者：李时行
朝代：明

秣马肃徒侣，晨征越郊邑。林莽何萧条，飒飒阴风集。云是古战场，杀气馀惨恻。伊昔楚汉交，两雄正相厄。亘野捲旌麾，摩空耀戈戟。朱火赫以飞，白龙自奔匿。恃力亦何为，斗智终靡益。英雄等物化，劳劳竟陈迹。空嗟耕陇间，黄沙乱白骨。
得家书
作者：李时行
朝代：明

一纸乡书来万里，独怜游子客天涯。书中纵有千言语，总是丁宁早到家。
得家书寄云屏弟
作者：李时行
朝代：明

粤南燕北转逶迤，水阔天高雁到迟。梦里生涯元是幻，尘中世路本多歧。几回驻马瞻云舍，忽谩题诗忆草池。王事关心浑未已，危楼一上一相思。
忆昔八首
作者：李时行
朝代：明

一别蒿莱奉紫宸，金门通籍宠光新。清宵曳履趋仙阙，薄暮鸣珂出禁闉。万户笙歌连落日，五陵车马动飞尘。江湖此际瞻依切，清梦犹驰汉苑春。秣陵佳丽艳流霞，晋苑吴宫昔所誇。北固青山雄帝宅，长江一水渺仙槎。荒墩已没江淹梦，古巷犹传谢傅家。唯有青楼烟柳地，年年歌舞竞繁华。夹谷陶山汶水西，泰宁形胜几扳跻。东临日观三峰近，南望天门五岳低。太白楼荒销侠气，右军池古剥留题。江湖十载曾游地，乘兴何时还杖藜。甘泉猎火接天齐，塞路天寒雨雪迷。李广封侯惭射虎，刘琨报主忆闻鸡。关河杀气催杨柳，沙漠烽烟困马蹄。为报嫖姚宽北顾，元功先遣拜琼圭。忆昔吴门秋可怜，澹烟疏柳夕阳天。青山易得芳时乐，白雪难逢寡和篇。茂苑旧游孤月外，横塘新曲晚风前。祇今卧病云山隔，野水芦花一钓船。兵戈满地壮心惊，极目中原感慨生。西北转输嗟络绎，东南寇盗苦纵横。单车多垒谁堪使，百税穷檐愿息征。日暮凭轩增涕泪，江湖空抱贾生情。水落天空溽气收，微茫烟渚隔沙邱。寒催砧杵千家月，霜到关河几树秋。声断塞云闻雁过，光侵池草见萤流。感时王粲心徒切，独倚荆南万里楼。云萝露草径西东，尘世幽缘不易逢。招隐尚怜丛桂在，问奇谁负酒杯空。青山日暮云随杖，碧海秋清月满篷。一自烟霞拌懒散，弋人宁复慕飞鸿。
忆昔八首·其一
作者：李时行
朝代：明

一别蒿莱奉紫宸，金门通籍宠光新。清宵曳履趋仙阙，薄暮鸣珂出禁闉。万户笙歌连落日，五陵车马动飞尘。江湖此际瞻依切，清梦犹驰汉苑春。
忆昔八首·其七
作者：李时行
朝代：明

水落天空溽气收，微茫烟渚隔沙邱。寒催砧杵千家月，霜到关河几树秋。声断塞云闻雁过，光侵池草见萤流。感时王粲心徒切，独倚荆南万里楼。
忆昔八首·其三
作者：李时行
朝代：明

夹谷陶山汶水西，泰宁形胜几扳跻。东临日观三峰近，南望天门五岳低。太白楼荒销侠气，右军池古剥留题。江湖十载曾游地，乘兴何时还杖藜。
忆昔八首·其二
作者：李时行
朝代：明

秣陵佳丽艳流霞，晋苑吴宫昔所誇。北固青山雄帝宅，长江一水渺仙槎。荒墩已没江淹梦，古巷犹传谢傅家。唯有青楼烟柳地，年年歌舞竞繁华。
忆昔八首·其五
作者：李时行
朝代：明

忆昔吴门秋可怜，澹烟疏柳夕阳天。青山易得芳时乐，白雪难逢寡和篇。茂苑旧游孤月外，横塘新曲晚风前。祇今卧病云山隔，野水芦花一钓船。
忆昔八首·其八
作者：李时行
朝代：明

云萝露草径西东，尘世幽缘不易逢。招隐尚怜丛桂在，问奇谁负酒杯空。青山日暮云随杖，碧海秋清月满篷。一自烟霞拌懒散，弋人宁复慕飞鸿。
忆昔八首·其六
作者：李时行
朝代：明

兵戈满地壮心惊，极目中原感慨生。西北转输嗟络绎，东南寇盗苦纵横。单车多垒谁堪使，百税穷檐愿息征。日暮凭轩增涕泪，江湖空抱贾生情。
忆昔八首·其四
作者：李时行
朝代：明

甘泉猎火接天齐，塞路天寒雨雪迷。李广封侯惭射虎，刘琨报主忆闻鸡。关河杀气催杨柳，沙漠烽烟困马蹄。为报嫖姚宽北顾，元功先遣拜琼圭。
怀徐伯臣宋子明王亮卿宣允则诸君
作者：李时行
朝代：明

不见故人书，故人情转疏。相看一别后，今已十年馀。水国寒云渺，山窗夜月虚。可堪秋欲半，落叶遍庭除。
思归吟
作者：李时行
朝代：明

故园东望路迢迢，关塞浮云回未消。绕树凉飙天际落，连空秋色雁边遥。年来事业惭青镜，客久风尘上敝貂。无那倦游归思切，已拌生计付渔樵。
情诗
作者：李时行
朝代：明

暧暧云间月，圆缺自有时。翩翩梁上燕，犹傍故巢归。如何远游子，去去无返期。别时春葩芳，今见秋叶飞。洞房夜凄其，寂历生尘丝。流萤入孤幔，蟋蟀鸣坐隅。精诚感宵梦，会晤空斯须。宁作清流源，不作浊水泥。冰霜谅自保，兹怀君讵知。
感咏二十首
作者：李时行
朝代：明

默坐观元化，泰初本鸿濛。人文既开朗，元和乃渐通。世事有盛衰，治乱互相从。消息斡其权，厥运始复终。气机本自然，太始不施功。至人秉无为，端拱无极中。下观蚁子群，蜗角竞豪雄。万劫终委坏，浮云归太空。得丧虚欣戚，胸次徒憧憧。孔子五十龄，欣然常读易。读至损益时，喟然自叹息。益者终必损，损者必见益。持盈在守谦，履盛当自抑。盛衰互相倚，达者贵先识。易理本元元，圣心相合一。吾爱陶彭泽，达观忘俗筌。一官但适意，不为生产牵。饥时出门去，乞食向人前。有则喜留客，鸡黍长开筵。故人或见惠，悉付酒家钱。遇饮即求醉，且了一日缘。万事不著念，平生任自然。清风在五柳，今古慕高贤。扬雄老执戟，刘向终秘书。白首不再迁，著述犹勤渠。草玄在芸阁，青藜照夜厨。立言志不朽，岁月忘居诸。同时炫赫者，烬灭竟何如。千古仰芳踪，名与天壤俱。天地本缺陷，世事安得全。时人自迷惑，求全反见愆。河清能几见，明月不长圆。物理忌太盛，行者戒争先。孔子观敧器，制作羡前贤。遇满必倾覆，持平无跛偏。达人常委运，素履顺自然。知止免殆辱，宁居不足焉。秦王东望海，汉武求蓬莱。志在延年药，异术四方来。夜浥金茎露，高筑通天台。斋宫祀碧鸡，神光争取猜。糜费经数载，飞传无停埃。生死理之常，轻举终无媒。少翁既殂没，徐福去不回。空闻轮台诏，车载鲍鱼回。神仙渺何处，徒贻万世哀。我有一宝剑，千金价无比。霜锷可吹毛，独抱未尝试。几欲报明恩，杀仇向燕市。出入少年场，所恨无知己。携向咸阳去，杯酒徒为尔。岁晚复归来，深藏应有俟。终遇同心人，一骋游侠志。孙庞事兵法，同时师鬼谷。纵横挟其术，自谓遂所欲。甘言誓死生，交亲同骨肉。一朝言别去，两国竞争逐。戾性秉杀机，彼此相倾覆。一意在功利，焉知祸与福。矢甲本殊技，同是一人蓄。大道互相酬，后先蒙显戮。戚戚复戚戚，出门空叹息。叹息此何因，世情非往昔。昔也岁常稔，今也半饥瘠。昔也无氛祲，今也竞锋镝。壮丁赴召募，半死无回役。将裨相容与，岁月糜兵食。无地可安居，殍夫盈道侧。贾生当此际，流涕无虚日。仰首问穹苍，何时见宁一。赤鹑与黄雀，窃食陇边禾。恣情相饮啄，暮去朝还过。虞人日窥伺，将身罹网罗。所需在一饱，安能远俗苛。黄鹄摩青霄，四海任婆娑。冥鸿能万里，孤飞入无涯。志意既高远，虞罗奈尔何。俯视鹑雀侣，啾啾安足多。隆寒拥裘坐，谁肯念无衣。膏粱已充腹，宁恤他人饥。富忘昔日贫，贵弃贱交知。自古皆如然，非今独有之。唯爱鲍叔贤，让金无所疑。绨袍恋恋者，尚系故人思。古道日已远，世情转堪悲。在生不欺死，延陵挂剑时。毁誉理之常，何须与辨别。安静以俟之，百毁自消灭。声华赫赫者，反被青蝇涅。明珠莫暗投，按剑机先设。不疑信洁己，盗金谤盈帙。马援南征返，薏苡冤莫雪。唯有塞上翁，失马忘言说。见定物不摇，无忧亦无悦。干将铸剑时，神物从傍泣。剑成献吴宫，瑞气环椒室。秘之未及试，崇质长飞逸。吴伯与干将，徐遭刑戮厄。始知希世宝，反为祸所及。古来神武王，靖乱在仁德。冶铁本精灵，用之亦何益。虞阶舞干羽，有苗自来格。神龙本阳精，变化不可测。有时潜深渊，弄珠明月窟。小则如毫毛，须臾入金石。大则驾风云，长空沛霖泽。势捲江海流，移山走沙砾。丈夫负奇气，灵瑞本龙质。穷居乃自修，深栖晦其迹。达则大有为，安邦拯民厄。穷达自随时，隐显谁能识。灵王初失国，避难楚泽中。偶逢鋗人恐，饥卧泣途穷。申亥感王恩，图报亡其躬。事之以二女，王死乃殉从。亥本田夫耳，尚效小臣忠。何事管夷吾，甘心相桓公。王魏辅建成，贪生昧其衷。三子虽冒宠，忍心竞难容。大义已弃捐，愧彼田舍翁。浮荣众所慕，诘旦趋朝市。群儿争一饼，得者每自喜。有时稍失意，懊恼由中起。岂惟自懊恼，殆辱从兹始。所以高蹈人，视之如敝屣。鹿门自躬耕，谷口穷静理。倦鸟栖茂林，游鱼隐深沚。终身长避喧，至乐应无比。连年事兵革，继之以凶荒。十户九萧索，贫者焉能全。口腹既不充，蔽体常不完。京租输未足，加派复临门。吏胥下穷乡，欲避无处藏。伐木通山垄，死者不得安。白日岂无光，讵肯照覆盆。官家政愈急，催科宁暂宽。欲诉谁相怜，吞声不敢言。计然抱十策，上干越王庭。句践用其三，富国逞雄兵。范蠡往师之，佐越破吴城。功成泛湖去，拂衣且辞荣。隐居齐鲁间，遂著陶朱名。然也诚智囊，而蠡术亦精。保身全明哲，千载垂英声。祢衡与杨修，秉性俱狡鸷。负才多太露，遇事逞其智。鹦鹉赋虽奇，渔阳挝且戏。鸡肋几先发，读碑行且忌。曹公猜刻辈，岂是容人器。不自戮才贤，嫁祸肆凶伎。可怜兰玉姿，同被昆山炽。古来保身者，皆归明哲士。龙虎争雄地，中原当战场。所贵依上游，一任制八方。秦兵百万众，世业都咸阳。开关迎六国，驱之如犬羊。诸葛辅玄德，三分居蜀邦。失守在荆州，偏安空自防。关张负精勇，八阵徒鹰扬。阿瞒老奸谀，西北恣陆梁。弹压吴蜀师，祸心已先藏。可怜汉祚衰，赤火渐无光。割据既失策，混一终难忘。
感咏二十首·其一
作者：李时行
朝代：明

默坐观元化，泰初本鸿濛。人文既开朗，元和乃渐通。世事有盛衰，治乱互相从。消息斡其权，厥运始复终。气机本自然，太始不施功。至人秉无为，端拱无极中。下观蚁子群，蜗角竞豪雄。万劫终委坏，浮云归太空。得丧虚欣戚，胸次徒憧憧。
感咏二十首·其七
作者：李时行
朝代：明

我有一宝剑，千金价无比。霜锷可吹毛，独抱未尝试。几欲报明恩，杀仇向燕市。出入少年场，所恨无知己。携向咸阳去，杯酒徒为尔。岁晚复归来，深藏应有俟。终遇同心人，一骋游侠志。
感咏二十首·其三
作者：李时行
朝代：明

吾爱陶彭泽，达观忘俗筌。一官但适意，不为生产牵。饥时出门去，乞食向人前。有则喜留客，鸡黍长开筵。故人或见惠，悉付酒家钱。遇饮即求醉，且了一日缘。万事不著念，平生任自然。清风在五柳，今古慕高贤。
感咏二十首·其九
作者：李时行
朝代：明

戚戚复戚戚，出门空叹息。叹息此何因，世情非往昔。昔也岁常稔，今也半饥瘠。昔也无氛祲，今也竞锋镝。壮丁赴召募，半死无回役。将裨相容与，岁月糜兵食。无地可安居，殍夫盈道侧。贾生当此际，流涕无虚日。仰首问穹苍，何时见宁一。
感咏二十首·其二
作者：李时行
朝代：明

孔子五十龄，欣然常读易。读至损益时，喟然自叹息。益者终必损，损者必见益。持盈在守谦，履盛当自抑。盛衰互相倚，达者贵先识。易理本元元，圣心相合一。
感咏二十首·其二十
作者：李时行
朝代：明

龙虎争雄地，中原当战场。所贵依上游，一任制八方。秦兵百万众，世业都咸阳。开关迎六国，驱之如犬羊。诸葛辅玄德，三分居蜀邦。失守在荆州，偏安空自防。关张负精勇，八阵徒鹰扬。阿瞒老奸谀，西北恣陆梁。弹压吴蜀师，祸心已先藏。可怜汉祚衰，赤火渐无光。割据既失策，混一终难忘。
感咏二十首·其五
作者：李时行
朝代：明

天地本缺陷，世事安得全。时人自迷惑，求全反见愆。河清能几见，明月不长圆。物理忌太盛，行者戒争先。孔子观敧器，制作羡前贤。遇满必倾覆，持平无跛偏。达人常委运，素履顺自然。知止免殆辱，宁居不足焉。
感咏二十首·其八
作者：李时行
朝代：明

孙庞事兵法，同时师鬼谷。纵横挟其术，自谓遂所欲。甘言誓死生，交亲同骨肉。一朝言别去，两国竞争逐。戾性秉杀机，彼此相倾覆。一意在功利，焉知祸与福。矢甲本殊技，同是一人蓄。大道互相酬，后先蒙显戮。
感咏二十首·其六
作者：李时行
朝代：明

秦王东望海，汉武求蓬莱。志在延年药，异术四方来。夜浥金茎露，高筑通天台。斋宫祀碧鸡，神光争取猜。糜费经数载，飞传无停埃。生死理之常，轻举终无媒。少翁既殂没，徐福去不回。空闻轮台诏，车载鲍鱼回。神仙渺何处，徒贻万世哀。
感咏二十首·其十
作者：李时行
朝代：明

赤鹑与黄雀，窃食陇边禾。恣情相饮啄，暮去朝还过。虞人日窥伺，将身罹网罗。所需在一饱，安能远俗苛。黄鹄摩青霄，四海任婆娑。冥鸿能万里，孤飞入无涯。志意既高远，虞罗奈尔何。俯视鹑雀侣，啾啾安足多。
感咏二十首·其十一
作者：李时行
朝代：明

隆寒拥裘坐，谁肯念无衣。膏粱已充腹，宁恤他人饥。富忘昔日贫，贵弃贱交知。自古皆如然，非今独有之。唯爱鲍叔贤，让金无所疑。绨袍恋恋者，尚系故人思。古道日已远，世情转堪悲。在生不欺死，延陵挂剑时。
感咏二十首·其十七
作者：李时行
朝代：明

连年事兵革，继之以凶荒。十户九萧索，贫者焉能全。口腹既不充，蔽体常不完。京租输未足，加派复临门。吏胥下穷乡，欲避无处藏。伐木通山垄，死者不得安。白日岂无光，讵肯照覆盆。官家政愈急，催科宁暂宽。欲诉谁相怜，吞声不敢言。
感咏二十首·其十三
作者：李时行
朝代：明

干将铸剑时，神物从傍泣。剑成献吴宫，瑞气环椒室。秘之未及试，崇质长飞逸。吴伯与干将，徐遭刑戮厄。始知希世宝，反为祸所及。古来神武王，靖乱在仁德。冶铁本精灵，用之亦何益。虞阶舞干羽，有苗自来格。
感咏二十首·其十九
作者：李时行
朝代：明

祢衡与杨修，秉性俱狡鸷。负才多太露，遇事逞其智。鹦鹉赋虽奇，渔阳挝且戏。鸡肋几先发，读碑行且忌。曹公猜刻辈，岂是容人器。不自戮才贤，嫁祸肆凶伎。可怜兰玉姿，同被昆山炽。古来保身者，皆归明哲士。
感咏二十首·其十二
作者：李时行
朝代：明

毁誉理之常，何须与辨别。安静以俟之，百毁自消灭。声华赫赫者，反被青蝇涅。明珠莫暗投，按剑机先设。不疑信洁己，盗金谤盈帙。马援南征返，薏苡冤莫雪。唯有塞上翁，失马忘言说。见定物不摇，无忧亦无悦。
感咏二十首·其十五
作者：李时行
朝代：明

灵王初失国，避难楚泽中。偶逢鋗人恐，饥卧泣途穷。申亥感王恩，图报亡其躬。事之以二女，王死乃殉从。亥本田夫耳，尚效小臣忠。何事管夷吾，甘心相桓公。王魏辅建成，贪生昧其衷。三子虽冒宠，忍心竞难容。大义已弃捐，愧彼田舍翁。
感咏二十首·其十八
作者：李时行
朝代：明

计然抱十策，上干越王庭。句践用其三，富国逞雄兵。范蠡往师之，佐越破吴城。功成泛湖去，拂衣且辞荣。隐居齐鲁间，遂著陶朱名。然也诚智囊，而蠡术亦精。保身全明哲，千载垂英声。
感咏二十首·其十六
作者：李时行
朝代：明

浮荣众所慕，诘旦趋朝市。群儿争一饼，得者每自喜。有时稍失意，懊恼由中起。岂惟自懊恼，殆辱从兹始。所以高蹈人，视之如敝屣。鹿门自躬耕，谷口穷静理。倦鸟栖茂林，游鱼隐深沚。终身长避喧，至乐应无比。
感咏二十首·其十四
作者：李时行
朝代：明

神龙本阳精，变化不可测。有时潜深渊，弄珠明月窟。小则如毫毛，须臾入金石。大则驾风云，长空沛霖泽。势捲江海流，移山走沙砾。丈夫负奇气，灵瑞本龙质。穷居乃自修，深栖晦其迹。达则大有为，安邦拯民厄。穷达自随时，隐显谁能识。
感咏二十首·其四
作者：李时行
朝代：明

扬雄老执戟，刘向终秘书。白首不再迁，著述犹勤渠。草玄在芸阁，青藜照夜厨。立言志不朽，岁月忘居诸。同时炫赫者，烬灭竟何如。千古仰芳踪，名与天壤俱。
慈恩寺
作者：李时行
朝代：明

梵王宫阙枕江流，胜地遥连汉苑秋。十里波光摇合浦，四围山色落晴洲。灵花散后诸天静，慧鸟啼时小洞幽。更就远公谈妙法，令人心赏更淹留。
振衣堂夜集别孙贡甫归新安
作者：李时行
朝代：明

高高罗桂籍，良朋郁兰襟。忘疲坐元夜，婉娈娱宿心。赓唱互有节，陋彼繁弦音。瑶觞散霞彩，宝月流清音。商飙戒寒服，宿鸟鸣前林。仰视列星光，明河间浅深。圆象亦何为，东西有商参。而况浮生欢，讵得恒若今。晤怀如不乐，别思徒难禁。
挽草衣道人
作者：李时行
朝代：明

先生何处去，应驾赤虬飞。石榻云初冷，丹炉火欲微。苔痕封蜕骨，松子落仙衣。化鹤辽阳外，千秋更一归。
新安程汝立归自辽西携酒慰之
作者：李时行
朝代：明

为客三十载，故园今始归。乡音犹未改，霜鬓觉全稀。童稚惊相问，亲朋半已非。唯馀骨肉意，恋别尚依依。
新秋感怀
作者：李时行
朝代：明

酒罢高歌清夜阑，年来犹自滞长安。片云将雨消残暑，断雁迎风动早寒。乡国渺茫劳梦远，江湖飘泊识交难。欲归未定缘何事，短铗无心向客弹。
旅思二首
作者：李时行
朝代：明

北地风霜早，秋来已不禁。客衣犹未换，愁听隔邻砧。寒月下疏桐，清霜醉晚枫。客心元自冷，不是为秋风。
旅思二首·其一
作者：李时行
朝代：明

北地风霜早，秋来已不禁。客衣犹未换，愁听隔邻砧。
旅思二首·其二
作者：李时行
朝代：明

寒月下疏桐，清霜醉晚枫。客心元自冷，不是为秋风。
早朝日寄所知
作者：李时行
朝代：明

汉家楼阁倚天开，紫禁烟花锦作堆。太液池边云隐现，玉河堤畔水萦回。天临綵仗龙旂动，月引丹舆凤管催。随舞霓裳歌白雪，月痕尚印荫三才。
早秋
作者：李时行
朝代：明

帘捲轻风生午凉，槿花半落野棠香。山深白日柴门静，松外烟消鹤梦长。
明妃曲
作者：李时行
朝代：明

一自辞金屋，谁怜度玉门。沾衣今日泪，奉帚旧时恩。见月空凝思，闻笳欲断魂。早遂安边愿，妾身宁足论。
春堤行
作者：李时行
朝代：明

茸茸碧草曲江春，相逢尽是采芳人。簇簇绮罗娇绿水，纷纷车马逐香尘。嬉游共讶烟光好，叠榭层台类仙岛。弦声疑杂鸟声喧，酒气偏随花气绕。此时上客正淹留，扬鞭挟弹过长楸。遥看蹴鞠东效外，戏罢鞦韆南陌头。东郊南陌垂杨绿，拂袖游丝断仍续。桃李丛中竞笑歌，锦屏罗扇香风逐。日暖沙暄燕子飞，新裁白苧换春衣。春堤到处堪行乐，春色娱人不忍归。
春山
作者：李时行
朝代：明

春山殊气候，十里半阴晴。山下三更雨，山头月正明。
春日与客对酌
作者：李时行
朝代：明

壮岁逢春倍惜春，春来行乐勿辞频。花边啼鸟长留客，镜里流光不待人。天地与君皆逆旅，江湖容我一閒身。放歌对酒须沉醉，莫问秋风白发新。
春日吴山游宴
作者：李时行
朝代：明

千载吴宫已劫灰，吴山依旧客重来。子胥台迥空明月，范蠡湖堙长绿苔。往事但随流水去，春风又见野花开。登临一笑忘今古，莫负歌前酩酊杯。
春日寄直阁林员外
作者：李时行
朝代：明

仙郎散佩侍彤闱，候吏焚香护赐衣。亲捧紫泥传禁语，时登青琐沐恩辉。飘花细傍宫墙出，乳燕斜穿御路飞。退食省中无一事，晚来信马柳边归。
春日徐氏东园宴集
作者：李时行
朝代：明

行游策轻车，逍遥入仙家。江流抱层城，三市溢繁华。修风扇微和，东皋被丹霞。好鸟鸣芳丛，流声一何喈。嘉宾谐夙晤，张筵蔟奇葩。杂沓促飞觞，妙曲间清笳。胜会岂有常，且复乐无涯。谑浪欢既醉，言归日云斜。
春日独酌
作者：李时行
朝代：明

柳花飘白桃花红，风送花香落酒中。烂醉春光不归去，閒愁万缕总成空。
春日陈光禄见过
作者：李时行
朝代：明

冠盖何年别，轩车此日来。故人千里合，绿野一尊开。鸟弄当歌席，花明近酒杯。激昂看侠气，磊落见雄才。越峤题应遍，衡阳辙屡回。高情出云汉，逸想绝氛埃。户牖临青嶂，琴书傍绿苔。子云元寂寞，仲蔚自蒿莱。僻地纡玄览，深怀寓薄醅。相看当尽醉，莫遣二毛催。
春晓
作者：李时行
朝代：明

枕上雨初歇，庭前花乱开。春风在高树，啼鸟去还来。
春游效谢玄晖
作者：李时行
朝代：明

葳蕤耀西郭，苍翠盈东畴。景物方熙豫，驾言出遨游。睍睆听黄鸟，夷游眄白鸥。壶觞美璀璨，歌管纷啁啾。朋簪绻幽胜，歌咏赓劝酬。玄谈间文言，妙奥恣冥搜。烦襟一以涤，怡悦忘百忧。
春草
作者：李时行
朝代：明

摇动轻烟展翠茵，萋萋长是傍幽人。沿阶遍杂莓苔色，近水不沾车马尘。浓绿映花南浦晚，柔香带雨曲江春。无端一夜相思发，几处池塘入梦频。
晋兴道中
作者：李时行
朝代：明

水接湘江深复深，楚山迢递映枫林。四时不断烟岚色，两岸唯闻猿鸟音。帝子庙荒霜竹冷，伏波台古暮潮侵。苍梧回首浮云渺，明月清砧动客心。
晓行
作者：李时行
朝代：明

客行宁畏早，残夜度关城。野店月犹在，孤村鸡未鸣。烟深疑路失，寒重觉裘轻。去去明河没，东方白渐生。
晓起
作者：李时行
朝代：明

山窗鸟唤春，惊醒独眠人。起看落来花，飞红满苔茵。帘前落花不须扫，祇怨春深花易老。殷勤寄语看花人，把酒寻春须及早。
晚步
作者：李时行
朝代：明

晚步荒村外，桥通古岸斜。数声牛背笛，几片日边霞。云暗归鸦树，潮回落雁沙。隔江人语乱，灯火见渔家。
月下观潮同王叔廉赋
作者：李时行
朝代：明

啼鸟哑哑日初没，金瓯欲空捲瑶席。醉中招却五陵豪，走马出城观海汐。此时八月天气高，霜华暗落风萧骚。俄惊片月出海底，白璧一轮腾泬寥。波明月皎相辉炫，月色波光杳难辩。掩映如临云母堆，清冷疑在玻瓈殿。初闻隐隐复隤隤，旋摇地轴殷鸣雷。三军缟素声阗涌，白马来奔怒未回。须臾喷沫乱如雨，洪涛激空雪山竖。秦冈乍裂起千蛟，梁堰忽崩百里喧。灏气虚涵若水山，天声直捣子胥湾。吐吞击抟不可禦，高塘巨石愁摧翻。灵祇变幻在俄顷，诸豪抵掌叹奇警。顿使雄襟去垢氛，三百金杯一时醒。我亦飘飘湖海身，翛然对此瑩心神。遥闻天上银潢接，直欲乘槎去问津。
月下观潮同王叔廉赋
作者：李时行
朝代：明
体裁：古风

啼鸟哑哑日初没，金瓯欲空捲瑶席。醉中招却五陵豪，走马出城观海汐。此时八月天气高，霜华暗落风萧骚。俄惊片月出海底，白璧一轮腾泬寥。波明月皎相辉炫，月色波光杳难辩。掩映如临云母堆，清冷疑在玻瓈殿。初闻隐隐复隤隤，旋摇地轴殷鸣雷。三军缟素声阗涌，白马来奔怒未回。须臾喷沫乱如雨，洪涛激空雪山竖。秦冈乍裂起千蛟，梁堰忽崩百里喧。灏气虚涵若水山，天声直捣子胥湾。吐吞击抟不可禦，高塘巨石愁摧翻。灵祇变幻在俄顷，诸豪抵掌叹奇警。顿使雄襟去垢氛，三百金杯一时醒。我亦飘飘湖海身，翛然对此莹心神。遥闻天上银潢接，直欲乘槎去问津。
月下送客归湓浦
作者：李时行
朝代：明

蒹葭洲上月如霜，楚客归心益渺茫。湖海十年交谊重，关山万里别愁长。碧梧半落秋将杪，银汉西流夜未央。莫惜音书寄来雁，湓城咫尺是衡阳。
有感
作者：李时行
朝代：明

三辅频年说募兵，黄龙羯虏几时平。儿童月下吹芦管，半是秋风塞上声。
有感
作者：李时行
朝代：明

交游倾海内，何如骨肉亲。悠悠行路者，谁是素心人。
有所思
作者：李时行
朝代：明

长安少年才十六，小可躯材爱装束。紫袷偏垂金错囊，绣鞢斜约玲珑玉。此时相见即相怜，驻马回车问岁年。朱户乍开云母帐，雕栏不捲水晶帘。水晶云母风光早，细柳夭桃觉春好。芳渚双浮跃藻鳞，娇枝对坐啼花鸟。春来物色总难禁，况逢春鸟感春心。乍可花间成并蒂，那能陌上受黄金。花开大道联芳蓹，陌上高台云外举。不将锦瑟向君王，愿把鸾箫学秦女。曾闻投漆不分离，曾闻比目戏涟漪。可怜邂逅情非一，持此殷勤两不疑。轻雨轻云过绿琐，看花看柳争婀娜。碧筒朝泛合欢卮，金莲夜结双头朵。自谓欢娱尽百年，自矜娇小得人怜。调丝忽断离前曲，望月翻成别处圆。妾住崤函君向洛，镜里箫边两疏索。花发初怜春正芳，春归不待花零落。悠悠长路阻云风，望望云山知几重。去雁千回空有问，来骖百过讵能从。来骖去雁情无已，暮暮朝朝铅色委。祇拟缠绵比兔丝，相依那得长松树。妾心愿作高唐云，飞来飞去不见君。君身岂是丰城剑，那有长光天上见。锦字虚将洛水湄，玉容空锁梨花院。传闻金谷丽妖娃，更道铜驼好物华。练影时飞千里辔，香尘惯逐五侯车。别有青楼照南陌，瑶窗绣栱玻瓈色。深深灯火出娥眉，款款笙歌留上客。上客春游春未央，贱妾空房空自伤。初言别去方三月，谁解忧来历九霜。昨日娇痴今老丑，沧海桑田讵能又。寄语今时游冶郎，须怜旧日章台柳。柳色青青河水滨，柳丝缕缕恋芳辰。耐将枝叶留君折，莫待摧残空复春。
望湖亭
作者：李时行
朝代：明

紫逻通玄圃，珠林抱镜湖。机忘鸥鸟狎，心静水云孤。地拥三吴胜，天开七宝图。何时容卜筑，携鹤拟仙逋。
朝会诗
作者：李时行
朝代：明

日月焕重轮，车书混方轴。翼翼敞彤廷，雍雍会群玉。环佩何瓓珊，冠裳亦奔属。敛听候鸣钟，凝际瞻华烛。空里笙箫拥，班中礼数肃。至人俨无为，端已拱雍穆。风云丽皇图，烟花绕仙域。微臣亦何幸，忝荷鸿钧覆。追随鹓鹭行，齐呼万年祝。
朝天宫听笙
作者：李时行
朝代：明

碧殿高临太乙坛，坛前羽客紫霞冠。仙童解奏霓裳曲，引得双飞月下鸾。
杂咏
作者：李时行
朝代：明

芳草怨王孙，竹枝悲楚客。唯有阶下萱，忘忧自朝夕。
楚江遇雪感怀
作者：李时行
朝代：明

彭泽波涛壮，浔阳雨雪飘。扬帆冲暮霭，击枻趁春潮。柳暗章台路，花深海市桥。追游怀宋玉，魂去竟谁招。
江上送客
作者：李时行
朝代：明

君家隔江□，别舸乘潮去。明日潮复来，还应望君至。
江亭夜宴
作者：李时行
朝代：明

倒捲长风烟雾开，青天送月海门来。高歌起舞瑶台上，直挽银河落酒杯。
江南乐四首
作者：李时行
朝代：明

人言江南乐，江南信不恶。冬杪宛如春，寒花发新萼。五月荔子红，香味胜如蜜。有时泛小舟，雪藕采菱实。江南多海味，异品四时有。秋风紫蟹肥，呼朋酌新酒。生居炎暖地，不见雪霜飞。一冬看欲尽，犹未著寒衣。
江南乐四首·其一
作者：李时行
朝代：明

人言江南乐，江南信不恶。冬杪宛如春，寒花发新萼。
江南乐四首·其三
作者：李时行
朝代：明

江南多海味，异品四时有。秋风紫蟹肥，呼朋酌新酒。
江南乐四首·其二
作者：李时行
朝代：明

五月荔子红，香味胜如蜜。有时泛小舟，雪藕采菱实。
江南乐四首·其四
作者：李时行
朝代：明

生居炎暖地，不见雪霜飞。一冬看欲尽，犹未著寒衣。
江南曲二首
作者：李时行
朝代：明

荡桨越江边，烟深江水绿。不见采莲人，空闻采莲曲。采莲擘莲实，一半是空房。折得同心藕，牵丝何太长。
江南曲二首
作者：李时行
朝代：明

荡舟若耶渚，日午不知暑。隔湖风雨来，桨入荷花里。采采玉莲花，莫采池中藕。采藕藕丝长，采花香在手。
江南曲二首·其一
作者：李时行
朝代：明

荡桨越江边，烟深江水绿。不见采莲人，空闻采莲曲。
江南曲二首·其一
作者：李时行
朝代：明

荡舟若耶渚，日午不知暑。隔湖风雨来，桨入荷花里。
江南曲二首·其二
作者：李时行
朝代：明

采莲擘莲实，一半是空房。折得同心藕，牵丝何太长。
江南曲二首·其二
作者：李时行
朝代：明

采采玉莲花，莫采池中藕。采藕藕丝长，采花香在手。
沛上逢刘望阳欲竟齐鲁之游赋此志别
作者：李时行
朝代：明

别尔东行访古邱，飘飘侠气正凌秋。闻歌定过雍门里，载酒须登太白楼。目极黄河天际落，身从泰岳月中游。寻仙若眺蓬莱阁，应有诗篇在上头。
河岳翁歌
作者：李时行
朝代：明

河岳翁，朱颜绿发明方瞳。来自鸿濛之世弱水之东，飘飖八极骑双龙。骑双龙，朝游三山巅，莫憩五岳峰。身被白鹤氅，手握青藜筇。自言逢羡门于华顶，揖轩辕于空峒。陵谷桑田看几劫，瑶池屡宴群真从。劫来偶向人间住，长安市上寄仙踪。谑浪那知天子贵，醉来笑傲轻王公。云心浩荡终难驭，隘视尘世如裈中。忽驾云车指双阙，清歌回首送冥鸿。送冥鸿，入烟空。锵锵环佩摇天风，望之不见心无穷。我亦明朝携笈去，三花石室定相逢。
泊星子口望五老诸峰
作者：李时行
朝代：明

维舟落星渚，遥望匡庐峰。未陟云边寺，先闻月下钟。疏枫积暮霭，碧水澹秋容。明朝恣登览，去去任孤筇。
泛彭蠡湖
作者：李时行
朝代：明

浩荡湖光迥，虚涵河汉明。万峰朝霭净，一苇客帆轻。地跨三吴胜，江连七泽平。鱼龙时隐见，舟楫互纵横。日月浮金晕，风波激玉声。方壶晴掩映，圆峤远峥嵘。阳鸟寒依渚，残虹夕抱城。感时思击楫，俯念愧登瀛。塞北犹防□，江东未解兵。艰危堪涕泪，回首忆神京。
泰泉山中观泉
作者：李时行
朝代：明

江南佳胜地，帘泉擅幽奇。危岑悬万仞，径石回参差。岩端蔼瑞露，涧底生灵芝。阴崖寒逼袂，回峰翠成围。班荆俯流水，坐石看残碑。鸾歌杂樵语，宾从相谐嬉。十年注幽想，兹辰慰所思。顾瞻还踯躅，游盘下逶迤。禅关昔宏敞，接目空遗基。□□理所干，往事安足疑。惟有遨游侣，千秋长若斯。
洛阳夜泊怀故园朱虚亭熊两谷诸丈云屏华原两弟
作者：李时行
朝代：明

江边疏竹带寒沙，客里开樽感岁华。诗酒故人同海内，风尘诸弟隔天涯。乡心迢递频看月，秋夜分明数到家。几处吹笳戎马后，不闻商女弄琵琶。
济上逢刘望阳夜酌言别
作者：李时行
朝代：明

相逢万里外，相忆十年前。良晤还能几，高情总自怜。杯深那觉醉，坐久竟忘眠。借问清霄月，何时缺复圆。
海珠寺登眺
作者：李时行
朝代：明

花宫寂寂俯中流，四望风烟入早秋。赤日浮光摇海树，青山倒影射江楼。梵钟渔笛时相和，去鸟归云各自由。清兴每从方外得，不因尊酒重淹留。
涔阳女
作者：李时行
朝代：明

涔阳溪上女，两两傍舟行。乍见频低首，佯羞如有情。摘花入浦去，笑语香风生。踟蹰空怅望，遥听棹歌声。
深谷草
作者：李时行
朝代：明

最爱深谷草，领取风光迟。直待春将半，青青发嫩丝。
清明日思家
作者：李时行
朝代：明

紫陌新烟出汉宫，柔桑遍绿杏枝红。楼台半落梨花雨，帘幕斜吹燕子风。物候渐随时思改，酒杯犹喜故人同。朝来亦有还家梦，无那莺声到枕中。
渔父词
作者：李时行
朝代：明

半醉渔翁卧短蓑，大儿吹笛小儿歌。月明更向芦湾宿，世上风波奈尔何。
渡杨子江
作者：李时行
朝代：明

千里扬帆破浪游，长江浩浩漭生秋。城头树没青山小，天际涛翻白雪流。吴楚地形分北固，乾坤王气自中州。晴空入望风烟迥，万顷波光日月浮。
渡河
作者：李时行
朝代：明

千里关山客里过，北来征旆渡黄河。天低野树寒云尽，日落平原战马多。草猎阴风啼虎豹，沙飞白浪舞蛟鼍。惊看汉业俱尘土，莫唱高台猛士歌。
游三洲岩
作者：李时行
朝代：明

灵源标胜概，碧洞秘瑶华。旷野千峰出，横桥一水斜。松萝迷客径，鸡犬隔人家。石室云常暗，山楼树半遮。岩巅垂玉乳，泉际引金沙。仙乐和啼鸟，天香散落花。开樽留晚照，挥袂驻飞霞。延眺娱心赏，追游兴未涯。
游三过堂赠徐鹤山
作者：李时行
朝代：明

永日延清暇，山亭啸傲时。诸峰留晚照，一水湛清漪。静倚青藜杖，狂吟白苧词。沧洲吾道在，潇洒任吾之。
游上天竺遂登诸峰绝顶
作者：李时行
朝代：明

二仪肇开辟，山水相摩融。南洲峭奇削，仙界敞神宫。云端列莲座，竹外聆疏钟。高僧皆驭鹤，金鼎尽蟠龙。怀芳事幽讨，巇崄相追穷。扪萝回石径，披雾凌苍空。身被翠云服，手握青藜筇。缥缈仙源接，纡萦云路通。蹑足攀绝顶，群真杳来从。振衣划然笑，鸾声落长松。仰窥天阙近，象纬横西东。俯瞰坤舆狭，巘崿纷嵷巃。眺远云为地，乘虚步随空。璚杖挺虚谷，玉蕊灿春丛。璚津芬可挹，石髓会应逢。近阅安期舄，遥企王乔踪。玄机如可度，学炼此山中。
游东林寺度虎溪桥竟诸峰登览止宿远公房
作者：李时行
朝代：明

飞甍敞云际，朝攀郁玲珑。瀑泉喷石濑，惊飙回远空。岚光隐双树，霁色澄千峰。湛湛竹响露，凄凄松外风。白莲寻旧社，紫阁听鸣钟。入谷窥鹤室，穿林步虎踪。玄览八极隘，达观万化从。神披愿自协，虑澹道弥通。倦返缘归术，日落群山空。小憩璇房下，焚香怀远公。
游云居寺
作者：李时行
朝代：明

地偏开胜迹，俗远惬幽寻。路接三台近，山罗万象深。香台笼古树，碧涧绕危岑。草露当阶绿，萝烟覆径阴。天花寒拂座，法雨细沾襟。净界疑南岳，毫光俨道林。竹泉澄累劫，松石长禅心。云盖珠幡影，风飘玉磬音。物情翻爽豁，客思纵登临。浮世多消歇，空门无古今。三生如可学，于此合抽簪。
游仙词
作者：李时行
朝代：明

一上瑶台露气浓，参差万朵绿芙蓉。鼎烹石髓调玄鹤，剑拂云衣跨玉龙。
游南屏寺忆孙太初
作者：李时行
朝代：明

太白山人竟不回，风流争羡谪仙才。云游五岳还词赋，豹隐三吴自草莱。习静著书常闭户，狂歌散发独登台。鸾骖一去无消息，花满西湖空自开。
游天坛赠刘澹庵羽士
作者：李时行
朝代：明

天上仙人白玉裳，青门路入水云乡。神州地僻烟霞迥，秘府春深日月长。露满碧梧鸾起舞，风清黄道鹤回翔。披图尽日穷玄览，飞舄期君出尚方。
游小金山
作者：李时行
朝代：明

灵峰独立海中洲，千古珠宫在上头。几杵疏钟深院静，一声啼鸟碧山幽。风摇草色映磐石，云带松阴冷涧流。谩启竹扉清坐久，閒心空自对沙鸥。
游峡山寺
作者：李时行
朝代：明

飞来江上寺，幽胜绝尘氛。树老皆黄叶，山高多白云。雨花长日下，仙梵半空闻。顿起安禅想，同参猿鹤群。
游杨园四首
作者：李时行
朝代：明

夙有沧洲好，言寻云水乡。入门麋鹿狎，穿径薜萝长。物外情偏洽，尊前兴更狂。此身任泉石，宁复记他乡。海鸥驯野性，瑶草寄玄思。但爱青林好，安知白日移。薄霜沾小径，寒月隐高枝。绻此幽栖处，簪缨非所知。曲沼通松岛，虚窗傍竹扉。萍开鱼竞跃，花落鸟惊飞。扳磴云随履，穿林露湿衣。沙鸥莫相忌，吾已解忘机。此日跻扳地，逍遥情自多。看云漫矫首，对酒一狂歌。放棹娱沙鸟，纫衣寻芰荷。片心不系处，时见冥鸿过。
游杨园四首·其一
作者：李时行
朝代：明

夙有沧洲好，言寻云水乡。入门麋鹿狎，穿径薜萝长。物外情偏洽，尊前兴更狂。此身任泉石，宁复记他乡。
游杨园四首·其三
作者：李时行
朝代：明

曲沼通松岛，虚窗傍竹扉。萍开鱼竞跃，花落鸟惊飞。扳磴云随履，穿林露湿衣。沙鸥莫相忌，吾已解忘机。
游杨园四首·其二
作者：李时行
朝代：明

海鸥驯野性，瑶草寄玄思。但爱青林好，安知白日移。薄霜沾小径，寒月隐高枝。绻此幽栖处，簪缨非所知。
游杨园四首·其四
作者：李时行
朝代：明

此日跻扳地，逍遥情自多。看云漫矫首，对酒一狂歌。放棹娱沙鸟，纫衣寻芰荷。片心不系处，时见冥鸿过。
游泰山五首
作者：李时行
朝代：明

驱日鞭云骑赤龙，三生石上采芙蓉。振衣直蹑仙人掌，拄杖时攀玉女峰。路入天门眇九州，三山隐约海东头。此身迥在云霄上，俯视黄河一线流。明堂最上接天池，封禅灵墟迹尚遗。汉碣半留千古字，秦松高偃万年枝。日观平临沧海东，天鸡啼处夜方中。遥看金晕扶桑起，照见峰头万树红。重重云阙斗嶙峋，白昼风雷走百神。石室春深人不到，空馀玉简照乾坤。
游泰山五首·其一
作者：李时行
朝代：明

驱日鞭云骑赤龙，三生石上采芙蓉。振衣直蹑仙人掌，拄杖时攀玉女峰。
游泰山五首·其三
作者：李时行
朝代：明

明堂最上接天池，封禅灵墟迹尚遗。汉碣半留千古字，秦松高偃万年枝。
游泰山五首·其二
作者：李时行
朝代：明

路入天门眇九州，三山隐约海东头。此身迥在云霄上，俯视黄河一线流。
游泰山五首·其五
作者：李时行
朝代：明

重重云阙斗嶙峋，白昼风雷走百神。石室春深人不到，空馀玉简照乾坤。
游泰山五首·其四
作者：李时行
朝代：明

日观平临沧海东，天鸡啼处夜方中。遥看金晕扶桑起，照见峰头万树红。
游灵隐寺
作者：李时行
朝代：明

清梵落诸天，香台覆紫烟。飞萝悬曲径，乱石漱寒泉。象座金莲古，龙潭宝月圆。三生缘已解，随地可栖禅。
游石屋洞
作者：李时行
朝代：明

深谷天藏景，耽幽客共游。云移山不动，石在水长流。竹露晞初日，松风报早秋。尘心消欲尽，彷若住丹邱。
游碧岩
作者：李时行
朝代：明

境僻稀人迹，寻幽方独行。泉从树杪落，云向石边生。斜日见山影，隔花闻鸟声。悠然任所适，真惬薜萝情。
游紫云观
作者：李时行
朝代：明

方外惬幽寻，清虚长道心。閒门芳草合，古径白云深。带雨龙归洞，衔花鸟出林。时闻笙鹤侣，天际下空音。
游西山
作者：李时行
朝代：明

龙轴开天甸，灵岳表皇畿。氤氲霭佳气，窅邈飞丹梯。仰瞻出九穹，俯视尽八维。日宫凭汉构，星观接云栖。香泉下筠壑，辇道回松溪。玲珑信天造，合沓骇神迷。伊余欣独往，攀陟阅多奇。千岩盘福地，百卉濯仙姿。绮丽驾洛中，雄赫卑关西。鸿图允巩固，灵长亿万斯。
游钱塘紫阳宫
作者：李时行
朝代：明

桂宇开三岛，兰宫列九仙。云霞尘外境，日月洞中天。寒溜披澄练，晴峰拥碧莲。涧虹朝散绮，松吹夜鸣弦。药圃芝凝露，丹田玉吐烟。函关牛度日，华表鹤归年。未授黄庭诀，先参紫气篇。杯将金液泛，鼎以宝香燃。身陟凡区表，心游太古先。静探玄妙理，兹意境谁传。
游鸡鸣山寺
作者：李时行
朝代：明

不入招提境，安知白日閒。懒云长卧石，残雨不归山。鸟逐空花落，僧随飞锡还。开窗见城阙，应似出人间。
漫兴
作者：李时行
朝代：明

世事如蕉鹿，悠悠那可凭。徉徜自有适，疏懒任无能。酒贳东邻老，书来北岳僧。身同猿狖侣，长啸向烟藤。
潞河夜饮别帅从事南还
作者：李时行
朝代：明

送客犹为客，归期未有期。一尊今夜酒，千里故园思。蛩响寒更候，鸟啼落月时。忽闻江上笛，别绪益凄其。
照镜
作者：李时行
朝代：明

青镜不容丝，妍媸照自知。朱颜与白发，相去不多时。
燕京怀友
作者：李时行
朝代：明

客愁不为食无鱼，倚剑临风叹索居。燕地雪深寒独早，衡阳雁远信应疏。狂来阮籍惟耽酒，病去虞卿祇著书。满目烽烟关塞隔，故人消息近何如。
献岁逢春日
作者：李时行
朝代：明

凤历风光开令节，龙池春色动初阳。辛盘露滴和珍膳，兰碗香浮泻玉浆。弱草引阶新缀绿，娇莺出谷未调簧。欲歌万寿酬佳序，还祝三农望岁康。
登匡庐绝顶
作者：李时行
朝代：明

匡庐最高处，迥与碧空齐。下见众山小，回看落日低。松间调野鹤，云里听天鸡。晚逐钟声去，相将度虎溪。
登吴兴城楼
作者：李时行
朝代：明

严霜肃原野，落叶菰城隈。危楼一以眺，佳丽纷悠哉。日华映仙掌，光生浮玉堆。神居正葱茜，天日郁崔嵬。水向苕霅转，江从淞泖回。遥瞻沈约宅，俯眺子胥台。怀古意方惬，感时心独摧。烽火西北警，输饷东南催。悲笳生隐忧，徒自罄深杯。乡关望不极，离思杳难裁。
登天目山
作者：李时行
朝代：明

雪积深林暑气微，山僧六月著寒衣。片云天外因风至，白日岩前作雨飞。
登宣武城楼时有北□之报
作者：李时行
朝代：明

呜呜画角语城头，四野风烟动客愁。露下星河双阙曙，月中砧杵万家秋。上书自愧冯唐老，去国空怀贾谊忧。赖有北门诸将在，早将戈甲护神州。
登慈云岭
作者：李时行
朝代：明

袅袅丹梯一径悬，石门草色斗芳鲜。诸天磬落重林外，六月寒生叠嶂前。云拥翠萝翻剑壁，雷喧白画泻龙泉。回看天际飞涛捲，碧海茫茫起暮烟。
登楼
作者：李时行
朝代：明

海门摇落动新秋，览胜同登江上楼。十里蒹葭黄叶渡，几家烟火白蘋洲。远山历历数可尽，野水盈盈寒不流。自愧冯高强能赋，且将樽酒坐销忧。
登虎邱山
作者：李时行
朝代：明

年光属澄霁，柔阳丽芳甸。藻池鱼始跃，杨园鸟初啭。驱马挟徒侣，林邱恣登践。近瞩馆娃宫，遐眺长洲苑。千门甲第开，中有阖闾殿。台荒麋鹿游，兹来野花炫。寻幽得往踪，追古失新忭。去去物外游，盈虚理能遣。
白下别宗秀才
作者：李时行
朝代：明

逢君忽复送君行，客路悠悠江海情。且尽殷勤花下酒，由来醉里别离轻。
相逢行
作者：李时行
朝代：明

相逢杯酒罄交欢，转眼真成按剑看。千古相知推管鲍，同心直到白头难。
石亭馆与友人夜坐
作者：李时行
朝代：明

客里逢君属暮秋，别情归思共悠悠。灯前细雨催黄叶，海内知心半白头。露气暗浮冰簟冷，蛩声偏助草堂幽。欲期后会应难定，且对青尊一暂留。
社日过东阿
作者：李时行
朝代：明

长途犹旅食，谁与换春衣。榆社人初散，茅檐燕已归。河流经岸断，垄树入烟微。忽见南来雁，乡心相逐飞。
秋夜与子伯话旧
作者：李时行
朝代：明

石榻留君坐夜深，萧萧秋意动霜林。西风隔水谁家笛，明月满庭何处砧。灯下一尊黄菊酒，天涯十载故人心。别来知抱忧时念，握手惊看雪满簪。
秋夜宿殊胜寺
作者：李时行
朝代：明

看竹过山寺，开樽值素秋。风清众籁寂，水落寒岩幽。僧定月当户，鹤归云满楼。醉来卧松石，天地等浮沤。
秋夜宿海珠寺
作者：李时行
朝代：明

岛屿中流出，凭空结蜃楼。浪翻沙际月，枫落海门秋。照水禅灯寂，栖云秖树幽。坐看神女见，清夜弄珠游。
秋夜怀舍弟少芬
作者：李时行
朝代：明

露滴疏松月在梧，三更飞梦到西湖。秋深渐觉南云远，泽国空嗟雁影孤。
秋夜泛舟石虹湖
作者：李时行
朝代：明

幽林月出净风烟，舟汎蒹葭水半川。清露乍含敧径竹，红衣初落曲池莲。鱼翻波影浮杯外，雁带秋声起树边。沉醉扣舷歌白苧，不知今夕是何年。
秋夜滕王阁登眺答林舍人见寄
作者：李时行
朝代：明

滕王高阁入虚清，万里银河倚槛横。七泽风烟秋澹澹，九江波浪夜冥冥。斗间不见龙骖影，云外空闻凤吹声。千载独留歌舞地，西山月色向人明。
秋怀
作者：李时行
朝代：明

叶落吴门一夜霜，悠悠离思海天长。殊方不为无知己，自是人心恋故乡。
秋日寄怀异上人
作者：李时行
朝代：明

忆昔曾同慧远游，东林几度漫淹留。鹤翻露滴松房冷，鹿过苔深竹院幽。卓锡白云生涧底，步虚明月上峰头。却从一别清宵话，已悟三生总是浮。
秋日怀诸弟
作者：李时行
朝代：明

经年沧海别，客思怯风波。岭外寄书少，梦中相见多。秋声落寒竹，雨意澹烟萝。忍听鹡鸰语，双双奈尔何。
秋日游道场山伏虎寺酬信上人
作者：李时行
朝代：明

伏虎何年寺，閒来偶一登。乍随攲径入，还向曲栏凭。山晚烟光澹，天寒水气澄。斜阳双去鸟，野渡一归僧。驯鸽栖祇树，清猿啸古藤。飞楼风外笛，孤塔月中灯。已悟西来意，因参最上乘。欣陪支遁语，聊此涤尘膺。
秋日登山有感
作者：李时行
朝代：明

龙山天畔独登临，触目中原动壮心。落日松篁生紫气，高秋云物送清阴。东南波浪回天地，西北关河自古今。已见王师收上郡，将军莫遣姓名沈。
秋词
作者：李时行
朝代：明

淅淅天风吹女萝，感时怀抱入秋多。音书望断南来雁，心思虚随东逝波。
经徐孺子墓
作者：李时行
朝代：明

汉道日隤颓，皇纲弛难收。群小握机要，李杜堕奸谋。耿耿徐夫子，端居识其由。饬躬事温清，敛志遵园邱。秉操瑩不磨，浮荣安足尤。生刍致踰元，下榻望弥修。可否夷惠间，溷世扬清流。嗟余远行役，飘摇入南州。凄其枳棘丛，断碣标荒陬。芳踪随化灭，高风邈难求。千秋徒景切，驱马重迟留。
经徐孺子墓
作者：李时行
朝代：明
体裁：古风

汉道日隤颓，皇纲弛难收。群小握机要，李杜堕奸谋。耿耿徐夫子，端居识其由。饬躬事温清，敛志遵园邱。秉操莹不磨，浮荣安足尤。生刍致踰元，下榻望弥修。可否夷惠间，溷世扬清流。嗟余远行役，飘摇入南州。凄其枳棘丛，断碣标荒陬。芳踪随化灭，高风邈难求。千秋徒景切，驱马重迟留。
经徐州数千里尽为水患淤塞进舟之难赋此
作者：李时行
朝代：明

沙涨桓山汶水东，南来舟楫若为通。丁夫已厌新河苦，野老仍嗟岁计空。旅枕孤城闻夜柝，褐衣长路叹秋风。千村遍没人家少，满目川原感慨中。
经易州界
作者：李时行
朝代：明

塞北时闻铁马嘶，蓟门霜柳渐凄凄。天边野烧连烽火，城下寒砧杂鼓鼙。阴碛草荒狐队出，平原风急雁行低。尊前不见悲歌客，易水东流何日西。
续曲歌
作者：李时行
朝代：明

日射红妆映水光，踏歌荡桨过秋塘。莲衣落尽莲房老，犹有西风莲叶香。
舞剑篇赠王叔廉
作者：李时行
朝代：明

王生倜傥人，自佩双神剑。拂衣舞低回，流光若驰电。吾闻此物出丰城，欧冶造自越王庭。紫气上干斗牛域，虬光夜夜腾太清。灵异化去已千载，两龙久卧延平海。问君何从复得之，龟文猬理曾无改。左挥错落七星垂，右指光芒霜雪飞。倖佞顾之心胆碎，百妖一触咸凄而。有时突作青龙阵，声响铿然奋兵刃。始知防身大有灵，横行自觉威名振。琉璃匣里暂埋光，时吐莲花绕座香。龙吟虎啸那能久，会当持此献君王。君不见纯钩湛卢昔在越，星流波溢称奇绝。一朝适楚登城麾，士卒俱迷野流血。祇今四海尚风尘，烦君早晚拂星文。除灾拯难多奇绩，万里封侯早致身。
舟中见月
作者：李时行
朝代：明

江静波光练，天空月色孤。崇林烟外密，远岫霭中无。流萤依露草，旅雁宿秋蒲。坐觉良宵永，悠然逸兴俱。
舟中逢张石川通参
作者：李时行
朝代：明

我向金陵访古邱，君从天姥石梁游。共看一道吴江水，分作东西两地流。
花前对酒
作者：李时行
朝代：明

尊中有酒未为贫，阶下有花长是春。把酒看花须尽醉，百年能见几閒人。
若耶溪泛舟
作者：李时行
朝代：明

溪头碧树挂晴霞，一带溪流映落花。落花渺渺随流去，荡漾春光未有涯。沿溪错杂莓苔色，尚有西施浣纱石。溪边儿女踏歌来，坐见莓苔空叹息。泛泛兰桡得自由，少年春日恣遨游。鸾箫凤笛遥相和，共倒金樽醉不休。此时风物真堪羡，过眼韶光疾于电。明朝携酒拟重来，莫遣杨花乱如霰。
药室咏
作者：李时行
朝代：明

我昔游玉京，行歌采三秀。蕊宫何崔嵬，层城互延袤。道逢羡门子，龙峤相都授。石室秘玄文，素书多篆籀。拜领契神符，金丹炼垂就。粉霜白如饴，服食轻肌腠。乘鸿遍入遐，羽盖高驰骤。自持青毛节，笑向天门扣。稽颡礼玉皇，詑我来何后。举手谢时人，谁参两尘透。
行乐过西庄
作者：李时行
朝代：明

行乐莫迟徊，流光暗里催。雁随春燕去，老逐少年来。花影移歌席，莺声促酒杯。幽怀兼笑口，一日几回开。
西苑即事
作者：李时行
朝代：明

沉沉昼漏不闻喧，缓步听莺出禁垣。风送飞花来上苑，烟含细草绕长门。日边凤阙攒云气，柳外龙池积雨痕。满路金貂宾从过，共传许史近承恩。
观天目山瀑布
作者：李时行
朝代：明

谁将千尺练，挂向碧峰头。晴洒长空雨，寒生六月秋。褰风银浪涌，闪日雪花浮。不作涓涓滴，阴崖祇暗流。
观潮
作者：李时行
朝代：明

白浪如山拍岸鸣，钱唐六月看潮生。朝来无限扁舟渡，莫谓风波不可行。
解官归至洪都逢殷武北上
作者：李时行
朝代：明

白头君始仕，壮岁我归田。来去俱为客，穷通一任天。深杯秋雨外，细语夜灯前。后会知何日，分携各怆然。
访天坛刘羽士
作者：李时行
朝代：明

乘春遥访上仙家，萝薜阴阴石径斜。风静鸣琴俯流水，月明吹笛入桃花。林中鸡犬无烟火，洞里松筠自岁华。一别丹元尘路渺，相看回首隔云霞。
访山僧
作者：李时行
朝代：明

山僧爱留客，閒坐开竹扉。为办青精饭，春盘笋蕨肥。
访康荡山人
作者：李时行
朝代：明

结屋翠微间，蓬门昼不关。宿云长在树，倦鸟自归山。境为虚偏胜，心于静始閒。逍遥弄泉石，尽日竟忘还。
访王景甫岘山草堂
作者：李时行
朝代：明

与君共醉岘山春，千树万树桃花新。几度携琴下山去，山中猿鹤解留人。
访罗浮道士不遇
作者：李时行
朝代：明

石床丹灶紫烟消，万玉峰头是铁桥。开遍碧桃人不见，隔林时有彩霞飘。
诸社丈摧携酒过访
作者：李时行
朝代：明

词流多逸兴，命酌过山堂。野水秋踰净，林花寒更香。共知閒里适，宁记醉中狂。万事浮云外，当歌且尽觞。
读离骚经
作者：李时行
朝代：明

物性畏剽刭，人情忌孤蹇。兰以香就焚，膏因明自减。洁躬能取尤，高才终见远。郑卫登中堂，韶英听斯缓。溷流趋靡靡，谁复察区款。灵均多遗悲，渔父有先见。皎皎明月珠，溘矣沈湘沅。至人执元枢，俛仰能自遣。无为以为宝，随时任舒捲。
贻云间高士吴次一朱克温兄弟
作者：李时行
朝代：明

习习条风生，吹我嘉树林。嘉树何菁葱，上有谐鸣禽。嘤嘤愿求友，恻恻伤我心。单居慕俦侣，契阔若飞沉。良晨渺难偕，会晤邈无因。珉玞贵砻磢，百炼成兼金。丽泽苟无从，虚此年岁侵。已矣伯生叹，千载有遗音。
赋得閒心江上月
作者：李时行
朝代：明

惟爱江边月，閒情坐夜深。水流长不极，云去任无心。拂石开新酌，临风鸣素琴。秋声蘋末起，凉思助幽襟。
赏花
作者：李时行
朝代：明

山童昨报花正开，携酒看花日日来。酒亦爱花花爱客，醉眠花下不知回。
赠丁戊山人还闽中
作者：李时行
朝代：明

海内名山已遍游，西风归卧幔亭秋。有时见月频呼酒，尽日看云独倚楼。采药不辞松径远，题诗偏爱石岩幽。拂衣我欲从君去，九曲溪边泛钓舟。
赠上高叶广文
作者：李时行
朝代：明

怜君十载论文地，岳麓匡山共结邻。官树鸟啼飞絮雨，讲坛烟锁落花春。诸生重道元推鲁，博士专经共羡秦。独坐寒毡对清昼，身閒且莫厌官贫。
赠别王舍人化
作者：李时行
朝代：明

紫骝雕控入燕云，金马门前凤作群。千里相思蒋陵夜，几番清梦更逢君。
赠大同梁总戎
作者：李时行
朝代：明

大将独专征，辕门夜不惊。君王新授律，戎狄素知名。马放云中野，人閒谷口营。先声销敌气，隐隐一长城。
赠峄山不食翁
作者：李时行
朝代：明

伏气无烟火，经年长独眠。半窗倚危石，一榻临清泉。不问岁华改，那知陵谷迁。白头双眼碧，童貌尚依然。
赠庐山老僧
作者：李时行
朝代：明

不下匡山七十年，衲衣空挂碧岩烟。相逢不问人间事，头白眉长已过肩。
赠张书记出大同
作者：李时行
朝代：明

白面书生为国忧，奋随骠骑出边头。此行不羡封侯乐，但愿轻身雪□仇。
赠方太古先生
作者：李时行
朝代：明

道在名方重，幽居常晏如。眼前无长物，床上有残书。素抱黔娄操，频空原宪储。文侯如见礼，应自式君庐。
赠朱箴
作者：李时行
朝代：明

鼎里黄金何日成，尊中绿酒且须倾。忘机惟有沙鸥鸟，流水浮云亦世情。
赠梁山人归罗浮山
作者：李时行
朝代：明

昔在罗浮两石楼，逢君身著紫云裘。凭虚共对烟霞酌，握手相期访十洲。一从归卧丹邱里，沧桑几度更寒暑。碧山昨日事遨游，岂知复值同心侣。承语青霞旧洞天，药栏丹井尚依然。稚川遥寄餐芝诀，鲍靓兼传紫诰篇。君今东向罗浮去，乘空直上飞云住。为报蒲仙桂父翁，待予共采三花树。
赠潘时乘内翰
作者：李时行
朝代：明

霜风被原隰，山流含夕清。散躅眺林莽，寒鸟相交鸣。圆景不可驻，荣华安足凭。众夫何遑遑，志士贵徇名。令名苟不立，碌碌忝浮生。缅怀吴中彦，珥笔侍承明。青藜照中秘，艺藻绚文英。高踪渺难企，高鴳慕云鹏。屡枉琼瑶什，卓哉诚可矜。终期策驽蹇，庶以协同声。
赠王沂川
作者：李时行
朝代：明

爱汝词华俊，才名人所闻。高风齐孺子，逸思过参军。剑气藏珠斗，丹光拂紫云。招携吾岂敢，端坐慕清芬。
赠王郎
作者：李时行
朝代：明

王郎胆气欲吞海，纵酒高阳三十载。千金不惜赠荆卿，双璧持将结朱亥。去年烽火警榆州，慷慨辞家赴远游。倒捲黄沙擒颉利，轻飞白羽落旄头。纵横豪气谁能惜，百战功高不收籍。貂裘弊尽还复来，却向秦楼夜吹笛。我劝王郎休叹嗟，应知人世有张华。吴钩本是连城价，莫使光芒蚀土花。
赠田豫阳先生
作者：李时行
朝代：明

神龙矫云穹，澍霖沛中野。纤纤众草姿，濯濯受沾洒。靡靡掇遗芳，荧荧照光冶。岂惟矜昏瞆，将以开来者。群流趋广洋，黄潦无废舍。愿言策疲马，游戏山泉下。会景吐奇葩，临流命清斝。逸武敢追攀，所愧知音寡。邀此琼瑶报，沈衷用申写。
赠钱祠部兄弟
作者：李时行
朝代：明

二妙新承宠，同登汉省郎。联镳趋建礼，散佩出文昌。道协夔龙会，名齐翰墨场。退朝宾从列，门第有辉光。
赠陆郎中归隐林屋
作者：李时行
朝代：明

石林幽胜远人群，清隐于今独有君。暑去未消岩下雪，风来犹带涧边云。半窗月色留僧话，一径松阴共鹤分。遥想北山著书处，他年应不愧移文。
赠陈道吾
作者：李时行
朝代：明

彼美清修士，幽居屏俗喧。藏名栖白社，托迹寄青门。湖海情偏切，风云思独存。玄谈珠洒落，丽藻凤飞翻。案上书千卷，床头酒一尊。虚窗鸣翠筱，曲径长荒荪。王粲才何逸，袁安道自尊。四愁今已赋，七启更须论。污血终难困，龙光岂受昏。天衢去不远，杼翼任高鶱。
赠黄司勋汝霖
作者：李时行
朝代：明

灵山泄玄秘，神泽见龙光。菁华萃令哲，郁为东南望。属情羲皇际，秉志班马场。飞谈捲秋云，敷藻发春光。鱼鸟浃流观，山水足徜徉。伊余弄柔翰，纵横靡所匡。愿以一枝栖，希彼千仞冈。圆机齐物类，达观等彭殇。申交谊则殷，引领企来章。
过吕梁洪
作者：李时行
朝代：明

吕梁遗禹迹，怪石尚崔嵬。不雨飞晴瀑，无风响夜雷。逆流看砥柱，济险赖群才。何事劳劳客，冲波日往来。
过崔驸马山亭
作者：李时行
朝代：明

主第开新径，仙源处处通。晓云低拂树，春鸟静吟风。水带天湖碧，花分御苑红。凤箫声缥缈，疑隔玉楼东。
过李用晦岣嵝山房
作者：李时行
朝代：明

白云悠悠祇在山，流水下山不复还。兴来扫石坐终日，花落花开人自閒。
过沈道士山居
作者：李时行
朝代：明

高遁爱山深，仙踪讵可寻。遍行芳草路，方到白云林。石设岩边榻，泉鸣涧下琴。不闻朝市事，应见出尘心。
过留城谒张子房庙
作者：李时行
朝代：明

报仇仍佐汉，昔志已能酬。庙岂乡人祀，功将太史收。一编黄石略，万里赤松游。永谢韩彭累，高风千古流。
远游别传循十
作者：李时行
朝代：明

仗剑出门君莫留，从来达士不身谋。寻仙定访三山去，览胜聊为五岳游。江上放舟明月夜，楼前吹笛白云秋。逍遥岂逐蓬蒿辈，空向菟裘老故邱。
远游篇
作者：李时行
朝代：明

束发事远游，远游抵燕赵。发轫越水湄，弭节匡山峤。天目暂夷犹，句曲恣睇眺。南瞻泰岱崇，北涉黄河渺。太行正郁纡，济源深窈窱。遗风想悲歌，旧俗多质蹻。舞雩趾尚存，望海踪未杳。城古有开元，柱在知华表。驰驱历名奇，自觉寰区小。终作神霄游，超然谢羁绕。
送万见湖谪官之武冈
作者：李时行
朝代：明

同君俱失意，惜别向江干。怅念前途远，方知直道难。春山当雪霁，古木入云寒。樽酒聊相慰，风尘且自宽。
送东崖李都阃入觐还楚
作者：李时行
朝代：明

十年楚国驰驱日，此夕京华邂逅间。素向幕中穷虎略，远从天上觐龙颜。九疑木叶飞红雨，七泽波涛涌雪山。惆怅相逢又相别，几时重听佩声还。
送严五避乱之楚
作者：李时行
朝代：明

避地移家向楚城，怜君飘泊见平生。乱离祇益伤秋思，衰病那堪远别情。孤剑鸣风馀侠气，寒笳吹月动边声。愁心已逐衡阳雁，一路低飞送客行。
送何员外之南都
作者：李时行
朝代：明

金陵自古帝王城，此去仙帆几日程。鳷鹊观前秋水绿，凤凰台上晚风清。身归省署新承宠，道在河汾旧著名。惜别天涯惊岁暮，陇云江树总含情。
送友人之夷陵
作者：李时行
朝代：明

摇落楚山头，嗟君岁晏游。相看歧路别，翻动异乡愁。雁影湘江月，猿声巫峡秋。仲宣怀古地，乘兴好登楼。
送友人赴边
作者：李时行
朝代：明

烽火照祁连，三军复驻边。寒笳悲汉月，塞草接胡烟。按甲秋□□，□□□□□。□□应献捷，刻石继燕然。
送司马朝卿还蜀
作者：李时行
朝代：明

相如仗节茂陵归，春日春花照客衣。万里巴江天际落，锦帆一片去如飞。
送吴国博还金陵
作者：李时行
朝代：明

楼头霜落角声残，晓度关城匹马寒。岁晚交游知己少，天涯烽火别君难。冯驩何用空弹铗，梅福惟应早挂冠。归去蒋陵寻旧隐，著书宁复下长安。
送张少府之天台
作者：李时行
朝代：明

君才堪吏隐，佐牧近青山。经岁逢迎少，终朝案牍閒。鸟啼官树里，草长讼庭间。莫学南昌尉，寻仙去不还。
送张朝使使朝鲜便道还浙
作者：李时行
朝代：明

丹命辞仙阙，绯衣返故乡。九天持汉节，万里拜夷王。舟撼波涛壮，旌摇日月光。遥看诸属国，奔走使车傍。
送张职方赴边
作者：李时行
朝代：明

凤诏衔新命，鱼书急使旌。黄云浮杀气，白草动笳声。仗剑交河冷，登车易水清。朔风羌节惨，积雪絮裘轻。金勒装骍马，雕弓列战▆。祈连涵落日，瀚海接边城。却狄纡周策，和戎陋汉盟。摛文频握椠，学武喜谈兵。省署推贤俊，华夷仰圣明。麒麟储骏烈，虚席待公卿。
送张职方赴边
作者：李时行
朝代：明
体裁：五言排律

凤诏衔新命，鱼书急使旌。黄云浮杀气，白草动笳声。仗剑交河冷，登车易水清。朔风羌节惨，积雪絮裘轻。金勒装骍马，雕弓列战輣。祈连涵落日，瀚海接边城。却狄纡周策，和戎陋汉盟。摛文频握椠，学武喜谈兵。省署推贤俊，华夷仰圣明。麒麟储骏烈，虚席待公卿。
送徐子明书记赴边
作者：李时行
朝代：明

赤塞尘沙迥未平，多君意气喜论兵。已经楚上三年别，还作云中万里行。霁雪射雕青海岸，秋风走马白狼城。即随骠骑承恩泽，犹胜芸窗老此生。
送沈员外谪官湖南
作者：李时行
朝代：明

仙郎谪宦远辞家，千里飘零莫怨嗟。谁念风波经世路，独将书剑客天涯。梦回北阙心犹壮，坐对西风鬓欲华。共道汉文恩不薄，肯令才子滞长沙。
送温尚书还蜀
作者：李时行
朝代：明

承恩归旧里，祖帐满都城。恋阙丹心在，忧时雪鬓生。锦江秋月白，剑阁暮云横。伫看平津诏，苍生望老成。
送竹冠道人游天都山
作者：李时行
朝代：明

驱鸡别仙妇，万里访天都。囊秘长生药，身藏五岳图。閒心怜水石，浪迹满江湖。鹤背千峰冷，西风剑气孤。
送萧公弼南归
作者：李时行
朝代：明

北风吹雪行人绝，系马长亭与君别。燕姬歌曲易销魂，触得离人转愁切。一觞满引不须辞，湖海重逢未有期。君看南国花开日，便是长安相忆时。
邯郸行
作者：李时行
朝代：明

陌上经过侠少年，邀予一饮钱十千。醉来马上扬鞭去，还向红楼高处眠。风吹大雪似花飞，飞花乱扑沾人衣。燕姬当垆劝客饮，兴剧那能不醉归。邯郸新酒香馥馥，邯郸佳人美如玉。琵琶乱拨霜月高，醉倚胡床歌一曲。相逢意气轻王侯，笑把金鞭当酒筹。露坐呼卢浮大白，不知风雪满貂裘。
邯郸行·其一
作者：李时行
朝代：明

陌上经过侠少年，邀予一饮钱十千。醉来马上扬鞭去，还向红楼高处眠。
邯郸行·其三
作者：李时行
朝代：明

邯郸新酒香馥馥，邯郸佳人美如玉。琵琶乱拨霜月高，醉倚胡床歌一曲。
邯郸行·其二
作者：李时行
朝代：明

风吹大雪似花飞，飞花乱扑沾人衣。燕姬当垆劝客饮，兴剧那能不醉归。
邯郸行·其四
作者：李时行
朝代：明

相逢意气轻王侯，笑把金鞭当酒筹。露坐呼卢浮大白，不知风雪满貂裘。
都门观别
作者：李时行
朝代：明

邮亭官柳乱啼莺，几处笙歌送客行。歧路东西不同去，春风一样别离情。
酌酒与蔡圻
作者：李时行
朝代：明

陌上青楼春酒香，与君不惜醉千场。江湖万里逢知己，忘却今朝在异乡。
酬张符台秋夜直阁见寄
作者：李时行
朝代：明

禁苑含香入，高秋复道平。疏星移凤阙，明月映龙城。夜半闻天语，风前迟漏声。思君在霄汉，清梦隔蓬瀛。
酬徐伯臣见寄
作者：李时行
朝代：明

孺子南州彦，新诗海内传。因风奏金石，使我挹兰荃。鸾啸苏门隐，凫飞汉代仙。襟期同白社，人物似斜川。登陟卢敖杖，浮游范蠡船。閒居知有赋，习静久怀玄。绿绮烟霞外，青山几席边。黄初窥制作，墨绶谢尘缘。草圣誇前代，萍踪忆往年。关河看咫尺，吴粤隔风烟。服气神符妙，修真宝诀全。悬知千载后，石室秘瑶篇。
酬方山人访东山旧隐见寄
作者：李时行
朝代：明

君向东山去，怀予旧赏踪。移舟经剡水，开榻对稽峰。夜色溪边月，秋声涧底松。清谈支许会，何日更相从。
酬陈鸣野见寄
作者：李时行
朝代：明

千里劳君问索居，江空岁晚独愁予。祇缘岭外无来雁，莫道天涯少寄书。草径秋深吟蟋蟀，石池霜冷落芙蕖。关河迢递风尘隔，两地同看月色虚。
醉歌
作者：李时行
朝代：明

仰看云间月，清光圆复缺。俯见枝上花，朝荣暮还歇。人生少壮能几时，朱颜忽改鬓成丝。如渑之酒且相劝，莫使空留异代悲。韩彭功成身已醢，金张许史今何在。子云才高翻堕阁，相如卧病文园内。文章富贵亦何有，古往今来同一慨。劝君莫惜千黄金，且向醉乡斟复斟。临邛垆头香且美，醉来击剑歌古今。飞琼小玉娇相向，琵琶细和江南音。人生适意忘忧辱，刀锥世上徒碌碌。觥筹历乱襟抱开，轩冕铢视谁拘束。君不见章华铜雀今埃尘，妆楼空锁青娥人。酒星不照夜台魄，杜鹃叫断空山春。又不见雍门泣罢田文朽，霍家门外狐兔走。黄金满籯不肯醉，月落花残成皓首。
金山寺
作者：李时行
朝代：明

重楼馀蜃气，双塔锁鳌峰。振锡归林鹤，挥云起钵龙。梵影涵秋月，潮声送暮钟。净缘如可结，于此卧寒松。
金陵别施平叔秋官
作者：李时行
朝代：明

知己难为别，相携白下门。斜阳江上树，野水驿边村。旧业归心在，清时直道存。凄凄霜月夜，尊酒共谁论。
钱塘经宋故宫
作者：李时行
朝代：明

瓦砾重重半草莱，前朝宫阙总浮埃。已无辇路鸣珂入，空有春风燕子来。阴砌覆烟眠断柳，残碑含雨长荒苔。江山不管兴亡恨，依旧寒潮自往回。
镇海楼
作者：李时行
朝代：明

缥缈飞楼高接天，窗临星斗望中悬。浮空雪浪三江口，映树晴霞五岭前。草长越台连野色，花深药圃暗春烟。倚栏极北频回首，遥指长安在日边。
长安春日
作者：李时行
朝代：明

拂曙条风应律回，欣逢尧日耀三台。流凘欲向金堤出，淑气先从御苑来。青阁椒花呈美颂，朱门綵胜竞新裁。人间正沐雍熙乐，天上应传万寿杯。
长安见雪
作者：李时行
朝代：明

积素凝寒透琐闱，乱铺风片转辉辉。祥占太史春偏早，曲奏仙郎和更稀。色映瑶台迷鹤舞，光摇银树失花飞。玉河堤畔人归晚，带得琼珠满客衣。
长安道
作者：李时行
朝代：明

帝京三月时，香尘暗天起。游丝捲落花，飞入千门里。甘泉绕建章，大道覆垂杨。雕阑锦榭遥相望，莺歌燕舞断人肠。断人肠，复那许，愁杀娼家女。妆成起立看红雨，斜倚银屏黯不语。